text:
Ubushakashatsi busoza amashuri bwatumye akora uruganda rw’ifu
Ubushakashatsi Bizimana Jean Bosco wo mu Karere ka Ngoma yakoze asoza amashuri ye mu by’ubuhinzi ngo bwatumye akora uruganda rw’ifu ikungahaye ku ntungamubiri.
Ubwo yasozaga amashuri ye mu buhinzi (Agriculture Engineering) mu Ishuri Rikuru rya Kibungo INATEK muri 2011 kuri ubu ryahindutse kamiunuza ya UNIK, Bizimana yakoze ubushakashatsi ku buryo bwo gukora ifu y’igikoma yarandura imirire mibi mu bana.
Ashingiye ku bumenyi yari amaze imyaka itanu ahabwa muri kaminuza yakemanze ubuziranenge bw’igikoma ababyeyi bagaburira abana babo, maze akora ubushakatsi bugamije kureba uburyo yakora ifu yujuje ubuziranenge n’intungamubiri kandi ku buryo byakorohera umubiri gukoresaha intungamubiri ziri mu gikoma.
Bizimana agira ati “Ababyeyi twaraganiriye nsanga baha abana igikoma, ariko nsanga igikoma babaha bo bibwira ko ari igikoma ariko atari cyo.”
Avuga ko nk’iyo batetse igikoma cya kawunga, iyo bamaze gushyira ifu mu mazi,igikoma kigafata cyane (kubera amido ibamo), urimo kugiteka ngo ashyiramo amazi meshi kugeza igihe ya amido itagishobora gukurura amazi ngo gifate, bityo ngo ugasanga yagifunguye bikabije na za ntungamubiri zikagenderamo.
Ibi ngo ni byo byateye Bizimana gukora ubushakashatsi ku ifu y’igikoma cy’bigori na soya byabanje kumezwa (“Germinstion”), nyuma bikanikwa bikabona gukorwamo ifu ifite intungamibiri, itagora umubiri kwakira.
Ni ubushakashatsi buri mugitabo yise “Téchnique de gérmination pour amaliorer la qualité de la bouie pour les enfants’; Tugenekereje twakwita “Uburyo bwo kumeza (ibigori cyangwa soya) hagamajwe kongera ubwiza bw’igikoma”.
Ireme ry’ubu bushakashatsi ryatumye abasha gushinga uruganda yise”PANOVITA” rutunganya ifu y’igikoma cy’abana na kawunga y’ibigori,rukorera ahitwa i Musamvu mu Murenge wa Kibungo.
Bizimana agira inama abanyeshuri barangiza kaminuza gukora ubushakashatsi batagamije impamyabushobozi gusa, bagakora ububabera ikiraro kibinjiza mu kwihangira imirimo izababeshaho mu gihe bazaba bavuye ku ntebe y’ishuri.
Bizimana Jean Bosco yafashijwe na Kaminuza ya Kibungo yigagamo, USAID na Minisiteri y’Ubucuruzi n’Inganda mu Rwanda, atangiza uruganda mu 2012 ahereye kuri miliyoni zigera kuri 20, ariko ubu ibyo akora birabarirwa agaciro ka miliyoni zisaga 100 z’amanyarwanda.
Yahaye akazi bakozi cumi na batanu bahoraho, kandi afite imashini zishobora gutunganya toni 10 z’ifu y’igikoma na kawunga ku munsi ndetse n’imodoka ebyiri zishyira ifu be.


c: text/html

text:
Uko wakwibagirwa umukunzi mwatandukanye
Kwibagirwa ibihe byahise ntabwo ari ibintu byoroshye kubyumva. Niba ufite uwo mukundana, kwiga uko wakwibagirwa ibihe byahise bishobora kuba ntacyo bivuze kuri wowe, ariko ushobora kuba ushaka uburyo waha umukunzi wawe amahirwe yo kongera kumugarurira icyizere.
Twifashishije urubuga rwa internet: allwomenstalk.com, hano hari inzira 8 zagufasha kwibagirwa ibyabaye mu buryo bworoshye.
1. Kurira
Ushobora kuba warakomeretse ushaka kwibagirwa ibyabaye ukaba udashaka umutwaro w’agahinda cyangwa (...)
Kwibagirwa ibihe byahise ntabwo ari ibintu byoroshye kubyumva. Niba ufite uwo mukundana, kwiga uko wakwibagirwa ibihe byahise bishobora kuba ntacyo bivuze kuri wowe, ariko ushobora kuba ushaka uburyo waha umukunzi wawe amahirwe yo kongera kumugarurira icyizere.
Twifashishije urubuga rwa internet: allwomenstalk.com, hano hari inzira 8 zagufasha kwibagirwa ibyabaye mu buryo bworoshye.
1. Kurira
Ushobora kuba warakomeretse ushaka kwibagirwa ibyabaye ukaba udashaka umutwaro w’agahinda cyangwa ushaka ko umubabaro ufite wagenda, ukeneye kurira kugira ngo ukire. Kurira ni inzira ituma umubiri urekura amarangamutima. Irinde rero gufata ayo marira kuko ari intambwe ya mbere yagufasha kwibagirwa ibyabaye.
2. Shaka ibyo uhugiramo
Igihe cyahise kiragoye, cyane cyane iyo watandukanye n’umukunzi. Niba ushaka kwibagirwa shaka ibyo uhugiramo kuko nuba uri muri byinshi ntuzabona umwanya wo gutekereza ku byahise cyangwa ku muntu mutari kumwe.
3. Gusabana n’inshuti zawe
Kuba uri kumwe n’inshuti zawe zigukunda bishobora kukwibagiza mu buryo bworoshye ibyakubayeho.
4. Kwishimisha
Uretse guhugira mu kazi kawe, ushobora no guhugira nko ku gakino cyangwa akantu ukunda kagushimisha nko kwandika cyangwa gushushanya, na byo bikakwibagiza ibyakubayeho.
5. Gushyira kure amafoto ya kera
Gusiba cyangwa gushyira kure amafoto y’inshuti yawe mwakundanaga na byo ni ingenzi mu byagufasha.
6. Kwiyitaho
Mu gihe ibi bikubayeho, kugira ngo wibagirwe, gerageza kwiyitaho kandi unarya neza. Numera neza ku mubiri no mu bitekerezo byawe bizagenda neza, uzatekereza neza. Iyi na yo ni indi ntera yagufasha kwibagirwa ibyahise.
7. Ibagirwa ibya kera
Niba utandukanye n’umukunzi, ibyo ari byo byose hari byinshi muba mwarasezeranye. Ni igihe cyo kubyibagirwa ukabisiba mu mutwe wawe. Ibagirwa ibyo byahise kugira ngo utangire gutekereza ku bizaza.
8. Tangira bundi bushya
Nyuma yo kunyura muri izi nzira zose, ukeneye kongera kugira inshuti kuko ukeneye gukira, ugashaka umuntu wo kukwibagiza ibyabaye.
Kwibagirwa ibyakubayeho biragoye cyane kuko ntibyoroshye gutekereza ku mukunzi wawe mwatandukanye ndetse n’ibihe mwagiranye. Ibyo byose rero biri hejuru bishobora kugusfasha.
Inkuru dukesha: UMUGANGA.com
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]

robotstxt: allowed

filter: keep


text:
Imbaraga z’ Ibyiringiro byacu Dr Masengo
IMBARAGA Z’IBYIRINGIRO BYACU
Zaburi 20:8 - Bamwe biringira amagare, Abandi biringira amafarashi, Ariko twebweho tuzavuga izina ry’Uwiteka Imana yacu.
Muri iki gitondo nategereje cyane ku bidutera ibyiringiro nk’abantu. Ibiduha imigabo n’imigambi y’uko ibyo dukora bizacyamo, ko imigambi yacu ikomeye, ko ejo hacu ari heza.
Natekereje cyane cyane ku isoko y’ibyiringiro ku bizera Imana no kubatayizera nsanga hari itandukaniro rikomeye.
Iriya zaburi twasomye irimo ubutunzi n’amabanga akomeye buri wese agomba kwigiraho.
Mu gihe cy’iyandikwa ry’iriya Zaburi, kugira amagare n’amafarashi byafatwaga nk’ububasha bukomeye mu bya gisirikare. Umuntu yabigereranya no gutunga intwaro zikomeye za kirimbuzi byo muri iki gihe(nuclear weapons).
Abakomeye b’icyo gihe nibyo biringiraga, nibyo batinyirwaga, ni nabyo biyambazaga batewe.
Ku byiringira birumvikana kuko birafatika, biratinyishije, byizeza umutekano mu buryo bufatika.
Nsomye neza ririya jambo, nasanze hari amasomo menshi yatuma duhindura ibyiringiro tukiringira Imana:
1) Amagare n’amafarashi agira aho atarenga. Ayo Farao n’abanyagiputa biringiye ntabwo yarenze inyanjya itukura. Abiringiye amafaranga mu myaka mike ishize batunguwe no guhungubana k’ubukungu. Bamwe mu biringiye imiryango ikomeye bavukamo barayibuze kuri none. Ibihugu by’ibihangange byishingikirije ku mbaraga z’intwaro zikomeye ntibisiba gutungurwa n’abiyahuzi.
2) Imana niyo yonyine umuntu yakwiringira mu bihe byose. Ni iyo kwiringirwa ku manywa na nijoro, uri mu gihugu cyawe cyangwa wazindutse, urwaye cg uri muzima, ukize cyangwa ukennye, etc.
3) Ntabwo amazi ararenga inkombe ku buryo utahindura IMFATIRO z’ibyiringiro. Kuvana amaso ku mana ukayahanga ibyo abantu bishingikiriza n’ubupfapfa ariko gukura amaso kubyo abantu biringira ukayahanga Imana n’icyemezo cy’ubwenge. Ushobora guhitamo kwiringira Imana none kugira ngo nawe ubeho utekanye mu mutima.
4) Ntabwo twiringira Imana kubera ko ibindi byiringirwa byabuze. Ubuzima tubamo bwaturemeye amagare ndetse n’amafarashi: imiryango tuvukamo, akazi, impamyabumenyi, ibihugu dutuyemo, imitungo twibitseho, ibyubahiro dufite, abakomeye tuziranyi, abo twashakanye, umubiri n’imbaraga zawo,...Nyamara ibyo byose si ibyo kwiringirwa! Hari igihe bidutamaza, hari igihe bituyobera.
Umwanditsi wa Zaburi 125:1 - ati "Abiringiye Uwiteka Bameze nk’umusozi wa Siyoni, Utabasha kunyeganyezwa, Ahubwo uhora uhamye iteka ryose".
Nshuti yanjye, wiringiye iki? Wishingikirije iki none?
Subira ku rufatiro rw’ibyiringiro nyabyo: Uwiteka.
Mugire umunsi mwiza.
Fidèle Masengo, Foursquare Church Kimironko masengof@yahoo.fr


text:
Uwiteka, ujye unyibutsa ko igihe cyanjye hano ku isi ari kigufi. Ujye unyibutsa ko iminsi ibaze, kandi ko ubuzima bwanjye buhita bushira (Zaburi 39:5). Ndi hano ku isi igihe gito gusa (Zaburi 119:19).
Ubuzima hano ku isi ni umurimo w’igihe gito. Kugira ngo ukoreshe neza ubuzima bwawe, hari amahame abiri utagomba kwibagirwa na rimwe: icya mbere , ugereranije n’ubuzima bw’iteka, igihe tumara ku isi ni kigufi cyane. Icya kabiri, isi ni ubuturo bwacu bw’igihe gito. Ubwo utazamara igihe kirekire ku isi, ntukayihambireho. Usabe Imana igufashe kubona ubuzima bwawe ku isi nk’uko ibubona. Dawidi yarasenze ati “Uwiteka umfashe kwibuka ko igihe nzamara hano ku isi ari kigufi. Umfashe kumenya neza ko nshigaje igihe gito nkiri ku isi”.
Inshuro nyinshi Bibiliya igereranya ubuzima hano ku isi nko kuba umushuke mu guhugu cy’amahanga. Ubu sibwo buturo bwawe bw’iteka , si ryo herezo ry’urugendo rwawe. Uri hano ku isi nk’umugenzi wihitira, nk’umushyitsi usura isi.
Ubuzima nibugukomerera, niwumva ushidikanya bikurenze, cyangwa ugatangira kwibaza niba kubaho ku bwa Kristo hari icyo bimaze, ujye wibuka ko utari wagera imuhira. Umunsi wapfuye ntabwo bazagutwara bakuvana iwanyu, ahubwo nibwo uzaba ugiye iwanyu. Uwo uri we by’ukuri azagaragara mu buzima bw’iteka , kandi igihu cyawe cy’ukuri kiri mu ijuru.


text:
Umukambwe Billy Graham yatanze ubutumwa buburira isi ko yenda kugarukwaho n’iminsi nk’iyo kubwa Nowa ishobora guterwa n’ibyaha by’abayituye kuko barushaho kugomera Imana.
The Christian Post ivuga ko Billy Graham yavuze ko urubanza rw’Imana ruri bugufi nk’uko byagendekeye abo mu gihe cya Nowa ( Itangiriro 6:5), ubwo isi yaterwaga n’umwuzure Imana iyihoye ibyaba byayikorerwagamo. Akomeza avuga ko ntawavuga umunsi ibi bizabera kuko byanamara imyaka 100 cyangwa 1000 ariko ko abantu bakwiye kwitegura, cyane ko nta nteguza izabaho nk’uko Matayo yabyanditse agira ati ‘’ Uko iminsi ya Nowa yari iri, no kuza k’Umwana w’umuntu ni ko kuzaba, kuko nk’uko bari bameze muri iyo minsi yabanjirije umwuzure, bararyaga, baranywaga, bararongoraga, barashyingiraga, bageza umunsi Nowa yinjiriye mu nkuge, ntibabimenya kugeza aho umwuzure waziye ukabatwara bose. Ni ko no kuza k’Umwana w’umuntu kuzaba. ‘’ Matayo 24:37-39
Graham asobanura neza ko nta bushobozi afite bwo kumenya igihe isi izarangirira ariko ko ibimenyetse bitegurira kugaruka kwa Yesu birushaho kugwira nk’uko Pawulo yabyandikiye Timoteyo ( 2 Timoteyo 3:1-).
Ati ‘’nubwo ntavuga ngo ibi bizaba ryari ariko icyo nzi neza ni uko iminsi nk’iyo kubwa Nowa yenda kugarukira isi, kandi izagwiririra cyane abahakana kwinjira mu nkuge y’agakiza ariyo Yesu kristo.’’
Aha niho ahera asaba umuntu wese gusubiramo amateka y’ibyo kubwa Nowa, cyane iriya nkuge ishushanya agakiza ka Yesu. Ati ‘’ kuko uwo munsi wegereje, n’urubanza rukaba ruri bugufi, kandi inkuge ikaba ari Kristo duhungiramo, ugomba guhunga ibyo bigufashe ugahungira mu nkuge. Wemera Kristo nonaha nk’umukiza wawe utarakererwa ngo bafunge.’’ Mbese waba urimo, gumamo, ibyago bizatera iyi si biri bugufi, iminsi nk’iyo kubwa Nowa iri bugufi, mbese witeguye gute umunsi w’urubanza?’’
Graham asoza yibutsa abantu ko naho isi itarangira nonaha ariko wowe ku gitio cyawe yakurangiriraho, kandi nyuma y’aho hari urubanza.


text:
Uburyo wafata neza umukozi wo mu rugo mu minsi mikuru
Muri iki gihe gisoza umwaka haba hari iminsi mikuru itandukanye ugasanga aabantu hafi ya bose bishimiye iyo minsi mikuru. Nyamara hari ubwo ibyo byishimo bitagera ku bakozi bo mu rugo kandi nabo baba babikeneye. Dore rero bimwe mu byo wakorera umukozi wo mu rugo mu gihe nk’iki bikarushaho kumutera umwete mu kazi ke ka buri munsi :
Kumuha uruhushya akajya mu biruhuko : Kimwe n’abandi bantu bose usanga muri iyi minsi mikuru abantu bafata ibiruhuko bakajya gutemberera ahantu runaka. Abakozi bo mu rug obo akenshi baba basaba ko bajya iwabo mu cyaro kuko nabo baba babakumbuye. Ni byiza rero ko wamureka nawe akagenda kandi ukamuha iminsi ihagije ku buryo azagaruka yarashize urukumbuzi.
Kumuha uruhushya akajya gutembera uwo munsi : Iyo badasabye uruhushya rwo kujya mu usanga nabwo baba bifuza gutemberera mu nshuti zabo, kujya mu birori runaka, kuja gusenga n’ibindi. Ni ingenzi ko nabo wabareka bakinezeza uko bashoboye muri iyi minsi mikuru kuko birushaho kubereka ko ubaha agaciro. Ibi wabikora nko mu masaha muba mwasohokanye n’abagize umuryango bigatuma nawe yishimira uwo munsi yabonye.
Kumugenera impano : Niba wageneye impano runaka abagize umuryango bose, ni byiza ko wibuka n’umukozi wo mu rugo kuko nawe aba abarirwa mu bagize umuryango. Mugenere impano niyo yaba nto bizarushaho kumushimisha no gutuma yiyumva mu bagize umuryango.
Kumufasha imirimo mu myiteguro y’ibirori mu rugo : Iyo mu rugo bateguye ibirori usanga umukozi wo mu rugo ariwe uhavunikira cyane kandi nawe aba akeneye kwishimira ibyo birori. Ni byiza ko wamushakira abamufasha cyangwa se nawe ukamufasha imirimo yo mu rugo ku buryo bitamusigamo imvune. Igihe kandi ibirori birimbanije mujye mumureka nawe yitunganye, yambare neza areke guhezwa iyo mu gikoni.
Ubu ni bumwe mu buryo wakoresha mu gutuma umukozi wo mu rugo nawe yishimira iminsi mikuru iba mu gihe gisoza umwaka bigatuma nawe agira umwete bikanamugusha neza akajya akora neza akazi ke.
Gracieuse Uwadata


text:
Igihe umubi yaje gushuka Yesu mu butayu, yaramubwiye ati: "Niwemera ukareka kwitanga bikubabaje nk’uko So yabiguteguriye, nzaguha isi nyitereke mu biganza byawe, nyiguhane n’ibyubahiro, n’ubutunzi, n’imibereho myiza." Ndetse Satani yanavuze Ibyanditswe agira ngo ayobye Yesu. Nyamara igihe cyose Yesu yamurwanyaga avuga ati "handitswe ngo" (Matayo 4:1-11).
Isomo rikomeye cyane twakwigira ku mibereho ya Yesu ni ukumvira ubushake bwa Data wa twese. Ndetse n’igihe yari ababaye cyane i Getsemane, yaratatse ati "Data, niba bishoboka, iki gikombe kindenge; ariko bye kuba uko jyewe nshaka, ahubwo bibe uko wowe ushaka" (Matayo 26:39). Amaze imyaka itatu mu murimo we, buri munsi akurikiza umugambi wa se, Kristo ajya gupfa yaravuze ati "Birarangiye (Yohana 19:30) Mu by’ukuri Yesu yavugaga ati "Imibereho Data yanteguriye ubu igeze ku musozo kandi narayikurikije."
Nuko rero ubwo utangira kumva ijwi ry’Imana rivuga neza mu Ijambo ryayo, ari byo bushake bwayo n’ibitekerezo tuyikomoraho, wemere kuyoborwa na yo utizigamye. Nawe ushobora kubona umunezero utari warigeze kumenya uboneka mu mibereho itegurwa kandi iyoborwa n’Imana.


text:
Mu gice giheruka cyasojwe FURAHA ajyanwe kwa muganga asa n’uwapfuye naho urukundo kwa Tycoon na Sunny rwo rwari rukomeye, ese uyu musore yari azize iki? soma iyi nkuru wumve uko byaje kugenda.
....Ahagana saa tanu z’ijoro nibwo aba banyeshuri bari bageze mu kigo, ni uko Tycoon asezera ku mukunzi we bajya ku ryama mu gihe bari bananiwe cyane kandi bari bashonje ariko banga kujya guteza akavuyo mu gikoni iryo joro bemera bose kuryamira aho. Igihe Sunny yari ageze mu buriri bwe yatunguwe no gusanga haryamyemo undi muntu.
Akijya kwicara ku buriri, uwari mu buriri bwe yagize ati:” mwatinze se? Sha mbere ya byose wihangane namenye ibyabaye ku mukunzi wawe gusa niko ubuzima bumeze bamwe barapfa abandi bakavuka nta kundi, nkigera hano banyakirije inkuru mbi cyane ko nyokobukwa yashizemo umwuka ariko humura Furaha aracyahari kandi niwe w’ingenzi cyane n’ubwo nta n’umuntu w’ubusa ubaho! ”
Eugenie wavugaga ibi byose asa n’uhumuriza mugenzi we, yatunguwe no kumva Sunny we yisekera nk’aho nta cyabaye! Eugenie bituma acisha make kuko yumvaga urupfu rw’umubyeyi wa Manzi nta cyo rubwiye Sunny!
Sunny we ntiyatindijemo yahise abwira Eugenie ati:”uheruka inzira mu ki! kuko jye na FURAHA twatandukanye kera cyane.”
Eugenie ati: mbabarire numvaga mukiri kumwe kuko nta byo wambwiye! None se nta makuru ya Tycoon?
Sunny n’agatwenge gatyaye cyane ati:” mbega wowe! Ese uracyatekereza Tycoon? Ejobundi nashatse ku muganiriza kuri wowe ngo numve icyo ambwira ariko yahise ambwira ko adakeneye no kukubona ahubwo ngo tumushakire undi mwana niko yambwiye, mu byukuri umwibagirwe kuko nkurikije uko yambwiye ubanza nta n’izina ryawe yibuka kuko agufata nk’umuntu atigeze amenya ku isi ngo waramuhemukiye cyane.”
Ubwo amasaha yari amaze gukura ni uko ibiganiro byabo babisubikira aho barasinzira kuko Sunny yari ananiwe cyane.
Bony na Tycoon bageze aho barara bashatse guhamagara FURAHA wari n’inshuti yabo y’akadasohoka ngo bamumenyeshe ko bageze mu kigo ariko ku bw’amahirwe make bitabwe na mushiki wa FURAHA wari wagiye kumurwaza maze ababwira ibyabaye kuri mugenzi wabo nyuma yuko bahava, ati “ubu batubwiye gutegereza nyuma y’amasaha umunani ngo nibwo ashobora guhembuka kuko basanze ubwonko bwe bunaniwe cyane mbese ubu na twe turategereje ahubwo mudusengere nawe ntagende nka mama.”
Hashize amasaha icyenda nibwo uyu MANZI FURAHA yagaruye ubwenge, ni uko abaza uko yaje kugera kwa muganga, ati “mperuka nsoma ubutumwa nahawe na Sunny umukobwa dukundana” yahise akura ka gapapuro mu mufuka agaha mushiki we ngo agasome, na ba baganga bamukurikiranaga nabo bumva ni uko baramuhumuriza.
FURAHA yariyumviriye nuko aravuga ati:”Burya barabeshya ngo agahinda gashira akandi ari ibagara ariko njye ndabona ahubwo gakura akandi ari ingimbi! Ese ubu nacumuye iki ku Mana koko? Gusa sinzi niba nteze kongera kwishima ukundi nyuma y’ibintu bimbayeho muri iyi minsi kuko nahombye buri kimwe cyose nari mfite cyanshimisha umutima wanjye”
Ubwo FURAHA yavugaga ibi, muganga Antoine yari yicaye ateze amatwi nta kintu avuga dore ko yari umwe mu bari bamukurikiranye kuva akinjira muri ibyo bitaro, Antoine uwo akaba yari n’umusirikare ufite ipeti rya serija(sergent) akaba n’impuguke mu bijyanye n’uburwayi bwo mu mutwe, maze abwira Manzi ati:
“Musore muto, nibyo koko ufite ibibazo byo guhomba umubyeyi wawe ndetse n’uwo mukobwa akaba yaziyemo,akakubwira amagambo asesereza ariko humura kuko burya iyo inzira imwe ifunze Imana iba igiye gufungura izindi ijana,kandi burya iyo uhombeye ibumoso Imana iba ishaka kukwibutsa ko n’iburyo haba inzira bityo nugera yo usange imigisha myishi igutegereje!witeshwa umutwe n’uriya mukobwa kuko buriya ni umugambi w’Imana. Ubundi se umuntu ugusezeraho nta n’umwaka mumaranye ubwo mwari kuzabana ubuzima bwose? ibaze noneho mukundanye agusezeyeho mwaramaze kubana imyaka mike akigendera?urumva se ataribwo wari kuzababara cyane?ikiza iyakire uzabona undi mukobwa mwiza udafite agatima karehareha nk’uwo. Burya udafite ibigenda ntabona ibiza humura utuze rwose.”
Aya magambo yaremye agatima uyu musore maze ashimira cyane muganga, muganga arabasezerera barataha ndetse ababwira ko hagize ikindi kibazo kibaho bakwihutira kugaruka.
Buri buke ari ku isabato, Eugenie yarimo akora isuku ndetse amesa impuzankano dore ko we na Sunny bameseraga hamwe gusa uwo munsi Eugenie niwe wari utahiwe kumesa kuko bajyaga ibihe, ni uko igihe yamesaga ijipo ya Sunny yikanga ameseye ibintu mu mufuka niko gukora mu mufuka ngo yumve ikirimo asanga ari urupapuro n’agafoto gatoya ka Tycoon biri mu ikofi, akibona agafoto ka Tycoon yahise agira amatsiko yo gusoma n’ako gapapuro ngo amenye ibyanditsemo ni uko asanga handitse aya magambo:
Mwari mwiza
Shenge nkunda
Hogoza ryanjye
nahoraga ndota
Ibi byagahebujo.
Itetere utuze kandi iteka
Nzaguhunda urukundo nyarwo
Nzagutuza buri hose ushaka
Nzagutunga turambane shenge
Tuzanatunga dutungure benshi.
Sinanakwanga nashya numva
Sinakubeshya naba mfuye
Uri umukunzi nkeneye iteka
Nzagukunda ururambye rwose
Mwari nkunda w’akabavu gato
Buki bwanjye bundyohera ukwabwo
Cyo kunda unkunde urudahundura
Kugeza iteka sinzaguheza iwanjye
Uri umwe ku isi nkesha amahirwe
Wasanze mbabaye angabira amahoro
Uri bucura nkunda nzanakunda iteka
Sunny wanjye
Aka gapapuro ni ka kandi Tycoon yari yamuhaye bari mu modoka ubwo bari batabaye MANZI.
Uko Eugenie yasomaga aya magambo, yabaga yibwira ko ahari ari kwibeshya maze akongera agasubiramo neza kuko yumvaga ibyanditsemo bitumvikana. Ntiyumvaga ukuntu Tycoon na Sunny bakwandikirana iyo mitoma yose imeze ityo.
Uru rupapuro Eugenie yarusomaga asubiramo inshuro zitabarika kuburyo hashize amasaha abiri gufura yabihagaritse.
Akiri gusoma, Sunny yahise ahahinguka avuye muri korari gutegura indirimbo bari buririmbe bukeye ku isabato. Sunny agihinguka Eugenie yashatse guhisha ibyo yarimo gukora ariko kuko Sunny umutima wari uri kuri kagapapuro yari yabibonye kare!
...irakomeza
Sixbert Murenzi


text:
Uwingabiye Felix, ufite isoko ry’ubucuruzi bw’imbuto n’inyongeramusaruro ndetse no kugura umusaruro w’ibigori bivugwa ko aryihariye ikaba ari yo mpamvu ituma ahenda abaturage.
Mukabatsinda Clementine ni umwe mu bahinzi uvuga ko bahendwa ku musaruro bejeje. Yagize ati “Ibigori abigura amafaranga 120 iyo byeze, kandi twebwe iyo tugiye kubigura abiduhera amafaranga 500 cyangwa 600 ku kiro kimwe. Atwubikaho urusyo tukanuma.”
Mutarutinya Benjamin na we ati “Ubuhinzi bw’ibigori ntaho buva nta n’aho bujya kubera ko tutagira isoko. Umucuruzi umwe ino aha ni we ugurisha imbuto n’inyongeramusaruro, akaba ari na we ugura umusaruro wacu w’ibigori, ugasanga rero araduhenda uko yishakiye.”
Uwingabiye Felix avuga ko adahenda abahinzi nk’uko babivuga, ahubwo ngo bamuzanira umusaruro wabo udatunganyije neza, akongeraho igiciro gihwanye n’imirimo iba isigaye kugira ngo ibigori bibe bitunganyijwe neza.
Yagize ati “Ibigori byera mu gihe cy’imvura, abahinzi babizana bigitose ku buryo binsaba kubyanika. Igiciro cyashyizweho na Minagri ni amafaranga 140 ku bigori byumye, njye kubera akandi kazi mba ndi bukore mbagurira ku mafaranga 120.”
Akomeza avuga ko kuba ibigori byera mu gihe cy’ubukonje ari imwe mu mbogamizi. Ati “Ibigori byera dufite ubuhehere buri kuri 18 mu gihe Minagri ishaka ubuhehere buri hagati ya 13 na 14. Icyo gihe rero bituma tubigura ku mafaranga atabashimishije.”
Aba bahinzi bakomeza bavuga ko bahangayikishijwe no kutagira isoko ryagutse bagurishirizaho umusaruro wabo w’ibigori, ndetse ngo n’isoko rusange bafite riri ku birometero bisaga 20 uvuye mu Murenge wa Muzo, ibi bigatuma bemera guhendwa n’umucuruzi ufite ubushobozi bwo kugura umusaruro wabo.
Icyifuzo cyabo ni uko bajya bagurirwa ku mafaranga 200 ku kiro aho kuba 120, kandi ubuyobozi bukabafasha kubona aho bahunika umusaruro wabo aho kuwugurisha huti huti kugira ngo utangirika.
Umunyamabanga Nshingwabikorwa w’Umurenge wa Muzo, Evergiste Gasasa, avuga ko bafite ikibazo cyo kutagira aho bahunika umusaruro w’ibigori.
Yagize ati “Iyo tuvuga ngo umusaruro w’ibigori wabonetse ari muke ntabwo tujya hasi ya toni 40, igitangaje rero numvise ni igiciro[…]igiciro ni ubwumvikane hagati y’ugura n’ugurisha, ariko ku bicuruzwa bimwe nk’ibigori, Minagri ishyiraho igiciro fatizo ariko na cyo kigira imbogamizi y’uburyo bahunguye, banahunitse wa musaruro.”
Ibigori byerera rimwe kandi bikera ari byinshi, ikibazo gikomereye abaturage kikaba icyo kubihunika kugira ngo bitangirika.


text:
Igitoki n’amatezanyo
Ibyangombwa:
Igitoki :amabere 4
Amatezanyo: ibiyiko 3
Imboga:1/2 cy’umufungo
Ibishyimbo :ibiyiko 3
Umunyu:1/2 cy’akayiko
Amazi: aringaniye
Uko bikorwa:Uraza ibishyimbo mu mazi bukeye ukabitonora ,ukabiteka,bigiye gushya ugashyiraho igitoki ,kigiye gushya ukongeramo imboga.Byashya ugashyiramo umunyu ,ukenga amatezanyo n’intoki kuko iyo ahoze aba ikibumbe ;maze ugasuka mu biryo biri kuziko ugacanira kandi ugaragura kugirango bidashirira.Iyo bimaze gushya ubiteruraho ugacucuma ukanoza.
Ibyokurya by’umwana:Igitoki n’amatezanyo
Labels: abana, ibyo kurya by'umwana


text:
Umuryango Mizero Care Foundation umaze umwaka ukora
Umwaka ni igihe gito mu buzima bw’umuntu, kandi ni igihe gito mu buzima bw’umuryango, ariko si igihe gito mu bikorwa k’uwo ari we wese waba ufite intego n’icyerekezo ashaka kugeraho.
Ibi turabivuga mu gihe kuri iyi taliki ya 29 Werurwe 2014,umuryango MIZERO CARE FOUNDATION wishimira kubamenyesha ko umaze umwaka ubonye izuba, ibyari inzozi za Mizero Iréné wawushinze bitangiye kujya mu bikorwa.
Umusizi w’umuhanga wo mu gihugu cy’u Bufransa witwa Corneille yagize ati “aux âmes bien nées, la valeur n’attend point le nombre des années”. Tugenerekereje mu Kinyarwanda yashakaga kuvuga ko ku bavutse neza, kwihesha agaciro cyangwa gutangira kugira akamaro bitagombera kuba umuntu afite imyaka myinshi.
Iyo dushubije amaso inyuma mu gihe cy’umwaka umwe umuryango MIZERO CARE FOUNDATION umaze uvutse, twumva imvugo y’uwo musizi yaba iyacu, kuko uyu muryango wavutse ukora kandi ukaba ukomeje gukora ibishoboka ngo intego wihaye zigerweho.
Ku bumvise bwa mbere iby’uyu muryango turabamenyesha ko mu byo ugamije harimo gufasha urubyiruko rwahuye n’ibibazo byo kwigunga kuva muri ubwo bwigunge, rukigirira icyizere maze rukagera ku iterambere ryuzuye.
Mu mwaka umwe tumaze dukora, turashima Imana yadufashije tukabona izuba, ubu MCF ikaba ibarirwa mu miryango nyarwanda itari iya Leta (NGO/ONG).
Inzira yabaye ndende kugira ngo iyo ntambwe igerweho, tukaba dushimira abagize uruhare bose mu ishingwa rya MCF ku buryo ubu bakwiye kwishimira ko ibyatangiye ari ibiganiro ubu byavutsemo umuryango ufite amategeko awugenga n’amategeko ngengamikorere. Byasabye ubwitange kuri bo kandi Imana izabibahere umugisha.
Mu gihe cy’umwaka MIZERO CARE FOUNDATION yashyizeho abayobozi mu nzego zitandukanye, ikora iteganyabikorwa n’ingengo y’imali ari nabyo igenderamo mu kwita ku bagenerwabikorwa.
Twashyizeho uburyo bwo gutanga amakuru no kwegerana mu muryango.
Twandikishije umuryango nk’Umuryango Nyarwanda utari uwa Leta “NGO” mu kigo cy’Igihugu cy’imiyoborere “RGB”.
Twafashije urubyiruko rw’abasore n’inkumi rugera kuri 24 kugarura icyizere cy’ubuzima no gukomeza urugendo rwo gusohoka mu bwigunge. Twatangije kandi duha imbaraga ishami ry’ubujyanama ku rubyiruko ruba mu bwigunge.
Twasuye bamwe mu bagenerwabikorwa bacu tubagenera n’ubufasha.
Twarihiye amafranga y’ishuli (minerval) umunyeshuri umwe, kuri ubu urimo kurangiza amashuri y’imyuga, twishyuriye abagenerwabikorwa 20 ubwisungane mu kwivuza (mutuelle de santé). Mu gihe cy’iminsi mikuru isoza umwaka wa 2013 no mu gutangira uyu wa 2014, umuryango MIZERO CARE FOUNDATION wateguye igikorwa wise gusangira ibyishimo cyangwa “Sharing Joy”. Iki gikorwa cyaranzwe n’amagambo n’ubuhamya byo guhumuriza abagenerwabikorwa babaga mu bwigunge. Turashima Imana ko cyagenze neza kandi kikitabirwa n’abatumirwa b’icyubahiro barimo n’intumwa ya rubanda, abakozi b’Imana n’abandi bayobozi banyuranye.


text:
Urashaka ko Imana igutuma? Manzi
URASHAKA KO IMANA IGUTUMA?
Yesaya 6:1-12
Abantu benshi bakunda gusenga bakoresha ijambo ngo Mana ntuma aho ushaka hose ndajyayo,Kandi rwose baba bamaramaje bumva koko bakeneye gutumwa, n’Imana nayo ikeneye abo gutuma ariko hari icyo bisaba kugira ngo uhinduke intumwa.
Uyu mugabo Yesaya yari umuhanuzi ukomeye cyane yahanuye ibintu byinshi bitandukanye kandi biranasohora, ariko mu mwaka umwami Uziya yatanzemo nicyo gihe Yesaya yabonye Imana ngo yari yicaye ku ntebe y’ubwami ndende ishyizwe hejuru,igishura cyayo gikwira urusengero, abaserafi bari bahagaze hejuru yayo, umuserafi wese afite amababa atandatu, abiri yayatwikirizaga mu maso he andi abiri agatwikira ibirenge bye, andi abiri nayo akayagurukisha.
Umwe muri bo avuga ijwi rirenga abwira mugenzi we asingiza ati Uwiteka arere arera arera, isi yose yuzuye icyubahiro cye. Imfatiro z’irebe ry’umuryango zinyeganyezwa n’ijwi ry’uwavuze ijwi rirenga inzu yose yuzura umwotsi.
Yesaya abonye ibyo aravuga ati”Mbonye ishyano ndapfuye we! Kuko ndi umunyaminwa yanduye, kandi ntuye hagati y’ubwoko bufite iminwa yanduye,kandi amaso yanjye abonye umwami Uwiteka nyiringabo “Umwe mu baserafi ahaguruka asanga Yesaya afite ikara ryaka mu ntoki arimukoza ku munwa arangije amubwirako ibyaha bye abibabariwe.
Nibwo yahise yumva ijwi rivugati riti “Ndatuma nde? Ninde watugendera? Yesaya ntiyazuyaje yahise yitanga yemera gutumwa nuko Imana imuha ubutumwa yagombaga gujyana. Yesaya 6:8
Mubyukuri ibi biraduha ishusho y’uburyo umuntu Imana ituma aba ameze:
Icya mbere kumenya uwo muvugana, icya kabiri Imana irera kandi izakorana n’abera ugomba kubanza kwisuzuma ukareba ko nta mugayo ufite, birumvikana ntiwajya kubwira abajura ngo bihane warayogoje imitungo y’abandi, bivuze ko ugomba kubanza kwisuzuma. Icya gatatu kumva ijwi ry’Imana ribaza uwo yatuma, icya kane kwemera gutumwe, Ikindi kwakira ubutumwa ugomba kujyana.
N’ubu Imana iracyafite umurimo mugari, ibisarurwa biracyari byinshi ariko abasaruzi ni bake, wemeye yagutuma, ariko wemere kwezwa, ntiwakorana n’Imana yera utera, kuko wajya utamba ibitambo bitazemerwa. Niba ushaka gutumwa kurikira ziriya ntambwe , Imana igushoboze mu izina rya Yesu, Amen.
Manzi


text:
Urwenya-Nabonye igarade, nabaye "Imbécile".
Nabonye igarade, nabaye "Imbécile".
Padiri mukuru w’ahantu yaremesheje inama atumira abantu. Umwe mu bajyanama aza yakererewe. Padiri amubonye ati “Dore ya Imbécile igihe iziye “. Umujyanama avuye aho aca mu isoko rya segiteri ye ati "Kuva ubu ibyari isoko bibaye inama. Ndabamenyesha ko ubu nabaye ikintu gishya gikomeye. Nabonye igarade, nabaye "Imbécile". Ati "Nicyo nababwiraga mwikomereze icyari inama cyongere kibe isoko."
Shyiraho Igitekerezo!
Subscribe to: Post Comments (Atom)


text:
MFITE AKABORO GATO CYANE
Mfite akaboro gato kagaruka inyuma kakaburira mu mubiri iyo ntashyutswe. Bintera isoni iyo ndi aho duhindurira imyenda n'abandi bahungu. Iyo nashyutswe gapima 11.5cm. Iyo ndimo guswera umugore birangora kukamugumishamo cyane cyane iyo amaze gushyukwa cyane akeneye imboro nini yo kumucumita.Akaboro kanjye gakomeza kugenda kiviramo nkumva bintesheje umutwe.
IGISUBIZO
Hagati ya 1 na 3% y'abagabo bagira omboro zimeze gutyo. Imboro nto cyane ku buryo iyo zitashyutswe cyangwa zishyushye zigarukira mu mubiri. Aba bagabo ubarebye wagira ngo nta n'imboro bagira. Hasigara hagaragara gusa umutwe w'imboro cyangwa akenge aho wagasanze imboro, bihumira ku mirari iyo umugabo afite ubwoba ko afite akaboro gato, n'ako yarafite gakunze kumuhunga.
Bamwe mu bagira utwo tuboro bashobora kugaragaza imboro itagayitse bamaze gushyukwa ariko abenshi n'iyo bashyutswe ziranga zikaba nto. Izo mboro zigarukira mu mubiri ziranagorana iyo umuntu agiye kunyara, bishobora kugusaba ko uyikururayo n'intoki kugira ngo utavaho winyarira.
Nta muti nta n'urukingo k'ubwoko bw'imboro nk'iyo keretse kwihangana no kumenya kubana na yo.
Umuti ushoboka ni ukwibagisha ariko na byo bikaba byakorwa gusa ari uko ari ngombwa.
Icyo ugomba kumenya ni uko ubugabo atari imboro nk'uko umugore atari amabere cyangwa igituba. Icyangombwa si imboro nini ahubwo ni ukumenya gukoresha n'iyo ntoya ufite. Ushobora gukoresha imboro n'intoki ukinisha rugongobigatuma
uhaza umugore wawe. Ikibazo ni uko abantu bafite imboro nto bakunze kwisuzugura bikababuza ibyishimo bari bakwiriye. Hitamo position zituma mwegerana kandi n'imboro ikaguma mu igituba nko guhenesha, cyangwa missioneri.
IGISUBIZO
Hagati ya 1 na 3% y'abagabo bagira omboro zimeze gutyo. Imboro nto cyane ku buryo iyo zitashyutswe cyangwa zishyushye zigarukira mu mubiri. Aba bagabo ubarebye wagira ngo nta n'imboro bagira. Hasigara hagaragara gusa umutwe w'imboro cyangwa akenge aho wagasanze imboro, bihumira ku mirari iyo umugabo afite ubwoba ko afite akaboro gato, n'ako yarafite gakunze kumuhunga.
Bamwe mu bagira utwo tuboro bashobora kugaragaza imboro itagayitse bamaze gushyukwa ariko abenshi n'iyo bashyutswe ziranga zikaba nto. Izo mboro zigarukira mu mubiri ziranagorana iyo umuntu agiye kunyara, bishobora kugusaba ko uyikururayo n'intoki kugira ngo utavaho winyarira.
Nta muti nta n'urukingo k'ubwoko bw'imboro nk'iyo keretse kwihangana no kumenya kubana na yo.
Umuti ushoboka ni ukwibagisha ariko na byo bikaba byakorwa gusa ari uko ari ngombwa.
Icyo ugomba kumenya ni uko ubugabo atari imboro nk'uko umugore atari amabere cyangwa igituba. Icyangombwa si imboro nini ahubwo ni ukumenya gukoresha n'iyo ntoya ufite. Ushobora gukoresha imboro n'intoki ukinisha rugongobigatuma
uhaza umugore wawe. Ikibazo ni uko abantu bafite imboro nto bakunze kwisuzugura bikababuza ibyishimo bari bakwiriye. Hitamo position zituma mwegerana kandi n'imboro ikaguma mu igituba nko guhenesha, cyangwa missioneri.
No comments:
Subscribe to: Post Comments (Atom)


text:
sam.
02
juil.
2011
ISOMO RYA MBERE
Igitabo cy’Umuhanuzi Zakariya (Zak 9, 9-10)
9Ishimwe unezerwe, mwari w’i Siyoni ! Urangurure urwamo rw’ibyishimo, mwari w’i Yeruzalemu ! Dore umwami wawe aragusanze, ni intungane n’umutsinzi, aroroshya kandi yicaye ku ndogobe, ku cyana cy’indogobe kikiri gitoya. 10Amagare y’intambara azayavana muri Efurayimu, no muri Yeruzalemu amagare y’urugamba. Azavunagura umuheto w’intambara, ibihugu abitangarize amahoro. Ingoma ye izava ku nyanja igere ku yindi, ihere no ku Ruzi igarukire ku mpera z’isi.
ZABURI (Zab 145 (144),1-2, 8-9, 10-11, 13c-14)
Inyik/ Nyagasani, Mana y’ijuru n’isi, singizwa iteka ryose !
Mana yanjye, mwami wanjye nzakurata,
nzasingiza izina ryawe iteka ryose.
Buri munsi nzagusingiza,
nogeze izina ryawe iteka ryose.
Uhoraho ni umunyampuhwe n’umunyaneza,
Atinda kurakara kandi akagira urugwiro.
Uhoraho agirira bose ibambe,
maze imbabazi ze zigasakara ku biremwa bye byose.
Uhoraho, ibiremwa byawe byose nibijye bigushima,
abayoboke bawe bagusingize !
Bazarate ikuzo ry’ingoma yawe,
batangaze ubushobozi bwawe.
Uhoraho ni mutabeshya,
Akaba indahemuka mu byo akora byose.
Uhoraho aramira abagwa bose,
abunamiranye akabaha kwemarara.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 8, 9.11-13)
Bavandimwe, 9mwebwe ntimugengwa n’umubiri, ahubwo mugengwa na roho kuko Roho w’lmana atuye muri mwe. Umuntu udafite Roho wa Kristu, uwo ntaba ari we. 11Niba kandi Roho y’Uwazuye Kristu Yezu mu bapfuye abatuyemo, Uwazuye Kristu Yezu mu bapfuye azabeshaho imibiri yanyu igenewe gupfa, ku bwa Roho we utuye muri mwe. 12None rero bavandimwe, turimo umwenda, ariko si uw’umubiri byatuma tugomba kubaho tugengwa n’umubiri. 13Kuko nimubaho mugengwa n’umubiri muzapfa; ariko niba ku bwa roho mucitse ku bikorwa by’umubiri muzabaho.
IBANGONDIRIMBO RIBANZIRIZA IVANJILI (Mt 11, 25)
Alleluya Alleluya.
Uragasingizwa Dawe, Mutegetsi w’ijuru n’isi,
Wowe wahishuriye abaciye bugufi,
amabanga y’ingoma y’ijuru.
Alleluya.
IVANJILI
+ Matayo (Mt 11, 25-30)
25Muri icyo gihe, Yezu aravuga ati « Dawe, Mutegetsi w’ijuru n’isi, ngushimiye ko ibyo wabihishe abanyabwenge n’abahanga, ukabihishurira abaciye bugufi. 26Koko Dawe, ni ko wabyishakiye. 27Byose nabyeguriwe na Data, kandi nta we uzi Mwana keretse Data, nta n’uzi Data, keretse Mwana n’uwo Mwana ashatse kumuhishurira. 28Nimungane mwese abarushye n’abaremerewe, jye nzabaruhura. 29Nimwikorere umutwaro wanjye kandi mundebereho, kuko ngira umutima ugwa neza kandi nkoroshya ; muzamererwa neza mu mitima yanyu. 30Koko rero umutwaro wanjye uroroshye, n’ibyo mbakorera ntibiremereye.»


text:
Uburyo bwiza bwo kugirira isuku frigo ibikwamo ibyo guteka
Nkuko abakunzi bacu babidusabye ngo tuzabasobanurire uburyo bwo koza frigo ibikwamo ibyo guteka cyane cyane imboga igahorana impumuro nziza,kuko akenshi usanga ihumura nabi,turagaruka ku buryo bworoheye buri wese bwamufasha gukora isuku ihagije muri frigo ibikwamo imboga.
Bimwe mu bikoresho nkenerwa
- Baking soda
- Vinegar
- Amazi ashyushye
- Isabuni y’amazi yoza ibyombo
- Icyogesho na eponge
Uko bikorwa
- Banza ucomokore Frigo, kuko amashanyarazi azirana n’amazi.
- Kuramo ibintu byose ubika muri frigo isigare nta kintu na kimwe kirimo
- Uzuza ibasi amazi ashyushye arimo n’isabuni y’ibyombo maze uyasukemo agishyushye cyane
- Fata icyogesho ujye unyuza mu bice bihisha umwanda nko mu nguni ugenda ukubishamo icyogesho kiriho isabuni y’ibyombo ukoresha amazi ashyushye
- Koresha baking soda nkeya n’amazi make uvange,maze ujye ushyira ku cyogesho cyangwa eponge,ugende ukuba ahantu ubona hari umugese kuko ingese nazo zituma frigo ihumura nabi.
- Ushobora kandi gukoresha vinegar nkeye ukajya usuka kuri eponge maze ugakuba ahari ingese,mu gihe nta baking soda ufite.
- Hanaguzamo agatambaro kumutse neza kandi gafite isuku maze igume ifunguye kugeza yumutse neza ukabona gusubizamo ibibikwamo
- Bishobotse bikore nibura inshuro imwe mu cyumweru kugira ngo urwanye ya mpumuro mbi.
- Ntukabike imboga zashaje muri frigo cyangwa ngo uzimazemo iminsi myinshi kuko nibyo bizana ya mpumuro mbi.
Koza frigo muri ubu buryo biyirinda kwangirika no kwangiza ibiribwa bibikwamo ndetse igahorana n’impumuro nziza.
Source ;cleanipedia
NZIZA Paccy


text:
Humura nawe wakira kuko Yesu arabishaka!
‘’Amanutse kuri uwo musozi, abantu benshi baramukurikira.
Maze haza umubembe aramwegera, aramupfukamira aramubwira ati “Mwami, washaka wabasha kunkiza.”
Arambura ukuboko amukoraho ati “Ndabishaka kira.”
Uwo mwanya ibibembe bye birakira. Yesu aramubwira ati “Wirinde ntugire uwo ubwira, ahubwo genda wiyereke umutambyi, uture n’ituro Mose yategetse ribabere ikimenyetso cyo kubahamiriza.” Matayo 8:1-4
Ubundi iyo umuntu yabaga afite iyi ndwara y’ibibembe yahitaga ashyirwa mu kato, ntabwo yabaga yemerewe kujya aho abantu bari, yabaga iyo kure aho abantu batagera, birumvikana ko nubuzima bwabaga atari bwiza, umuryango wasaga nkaho umwuhura kugirango atazanduza abandi.
Uyu nawe rero mukato yari arimo yagiriwe amahirwe yumva inkuru za Yesu, ko ari umwami w’amahoro kandi ko akiza n’indwara, abonye amanutse ku musozi atanguranwa ajya aho yari ari.
Yesu ntabwo yigeze amwirukana ahubwo yamuteze amatwi ngo yumve icyo ashaka, nuko amubwira kuriya ati wabishaka wankiza, Yesu ntiyazuyaje, ahubwo yaramubwiye ati ndabishaka kira, ako kanya ibibembe biva kuri uwo muntu.
Muby’ukuri uyu mubembe iyo yigumira aho yari ari hari igihe byari kumugora guhura na Yesu, ariko yateye intambwe asanga Yesu, amugirira impuhwe aramukiza.
Hari igihe umuntu aba mu buzima bumeze nk’ubw’akato ameze nk’uwatawe, aha biri mu buryo bwinshi ariko reka twibande kumuntu wakoze ibyaha bikomeye abantu bafata ko ari ndengakamere kuburyo ushyirwa mukato, birumvikana icyaha n’icyaha ariko niba wifuza gukira icyaha cyawe kimeze nk’ibi bibembe wakwemera gutera intamwe imwe yonyine yo gusanga Yesu.
Ntawe asubiza inyuma, uko waba umeze kose upfa kuba gusa wifuza gukira, ikindi ugomba kurenga amaso y’abantu ukumva ko ari wowe na Yesu gusa ubundi ukamusaba ubufasha.
Yesu yaravuze ngo mwese abarushye n’abaremerewe nimuze munsange ndabaruhura. Matayo 11:28
Ikindi ijambo ry’Imana rivuga ko naho ibyaha byawe byaba bitukura tukutuka arabihindura bise na Sheregi, ngo kandi naho byaba bisa n’umuhemba arabihindura byere nk’ubwoya bw’intama. Yesaya 1:18
Yesu agufitiye impuhwe kandi ibyaha wakoze uko byaba bimeze kose ashobora kubikubabarira numwemerera ugatera intambwe yo kumusanga.
Uretse ibyaha kandi hari n’ikibazo uhura nacyo kikakubera nk’ibibembe, bikagusaba kwibera wenyine, kuburyo ubona nta nukeneye kukwegera ariko naho Yesu hari icyo yakora, arabishaka kugukiza, utere intambwe umusanga nawe yiteguye kukugirira neza. Amen


text:
Mu kigo cy’ishuri cya GS Kitazigurwa giherereye mu Murenge wa Muhazi mu Karere ka Rwamagana haravugwa ibibazo bituma abanyeshuri batiga neza ndetse bamwe muri bo bagahamya ko bishobora gutuma batsindwa ibizamini bya Leta.
Aba banyeshuri kandi banavuga ko barambiwe ibihano biremereye bituma bamwe bareka ishuri.
Abaganiriye na Makuruki, bavuze ko boherezwa kuvoma amazi mu masaha yo kwiga, batinda bagakubitwa inkoni cyangwa bagahanishwa kumara icyumweru batiga.
Umwe muri bo wiga mu mwaka wa gatatu w’amashuri yisumbuye yagize ati “Ubusanzwe tugera ku ishuri guhera saa kumi n’ebyiri na 45 ariko tumara gukora etude tukabona baratubwiye ngo tugomba kuvoma amazi yo kudutekera.”
Akomeza agira ati “ ..kubera ko tuvoma kure tujyayo nka saa mbiri bikageza saa yine tukiri ku mugezi kubera inkomati iba ihari kandi ntitwemerewe no kuvoma amazi ya Muhazi, uyavoma bamukubita inkoni nyinshi cyane.”
Umwarimu wigisha kuri icyo kigo utarashatse ko izina rye ritangazwa na we yavuze ko uburyo abana bigamo bubangamiye imyigire yabo mu gihe harimo n’abazakora ikizamini cya Leta.
Ati “ Ubundi mu mashuri yisumbuye dutangira kwigisha saa yine ariko dutungurwa no kubona tujya kwigisha tugasanga abana bagiye kuvoma kandi twibaza impamvu bikorwa mu masaha yo kwigishamo.”
Yakomeje avuga ko mu bibangamiye abo bana harimo n’inkoni babakubita batinze kuzana amazi. Ati “..bigaragara ko abana bafite ibintu byinshi bibangamiye kuburyo badashobora kwiga neza , harimo kubakubita kugeza aho ubona abana batagifite ubushake bwo kwiga tukabona bishobora kugira ingaruka ku ireme ry’uburezi muri iki kigo.”
Aba banyeshuri kandi bavuga ko ikibababaza kurushaho ari bagenzi babo basa nk’abadakorwaho.
Umwe mu banyeshuri yagize ati “Ikindi ubona hano harimo no kuvangura kuko hano harimo bamwe mu bakobwa badakorwaho ngo kuko ari inshuti z’abayobozi kandi nabo barabyigamba, nabaha urugero rw’umukobwa uherutse kwitabira telefone mu ishuri nyamara abayimwatse barayimusubije ndetse batwirukanira amafaranga we bakamureka.”
Umuyobozi ushinzwe amasomo muri Gs Kitazigurwa Munyabugingo Justin ari na we ushinjwa gukubita abana ntabwo yashatse kugira icyo abivugaho , ahubwo yavuze ko byabazwa ubuyobozi.
Ntirenganya Jean Baptiste, Umuyobozi w’icyo kigo yavuze ko mu kigo ayobora nta kibazo gihari kandi ngo nta mwana utoneshwa kurusha abandi.
Yagize ati “Mu kigo nyobora nta bibazo bihari. Niba abana bavoma ntabwo ari ikibazo kandi amazi yarabuze muri iyi minsi, naho ku bana bavuga ko tubirukana abandi tukabasiga ntabwo nabihakana hari abana batanu ntajya nirukana kuko byasabwe n’ababyeyi babo. Kuba dos (ushinzwe amasomo) akubita abana ni ibisanzwe guhana, umwana wakosheje anyuzwaho akanyafu.”
Ntirenganya yavuze ahubwo ayo makuru akuririzwa n’abarimu batamushaka.
Ati “Hari abarimu bashaka ko mva hariya ndetse hari utunama bakorana n’uwahoze ayobora iri shuri mbona aribo bagumura abana naho nta kindi kibazo kiri mu kigo cyacu.”
Justin Ngabonziza


text:
- umubavu.com
- ikinyarwanda
- english
- french
-
Ubushakashatsi bugaragaza ko inzozi zacu zerekana uburyo tubayeho ku Isi,tugomba kuzihuza nubuzima bwacu bwa buri munsi,ibidushimisha ndetse n’ibitubaza . Abahanga bagerageje kandi gusobanura inzozi akenshi abantu bakunze kugira.
1. Kurota ukora impanuka.
Iyo urose ukora mpanuka( cyane cyane iy’imodoka) ibyo bigaragaza ko hari ikintu gishobora kubangamira cyangwa guhagarika burundu ibikorwa byawe. Singombwa rero kugira ubwoba ngo uhagarike ingendo ngaho ngo uri gutinya impanuka. Ni ngombwa ahubwo ko usuzuma imishinga yawe ukareba niba ntagishobora kuyihungabanya.
2. Kurota uri kubyara.
Kubyara mu ndoto bifite igisobanuro cyiza.Bigaragaza ko hari ikintu gishya ushaka gushyira ahagaragara. Singombwa ko byanze bikunze bigomba kubyara umwana bishobora no kuba igikorwa gishya ushaka kubona cyatunganye cyangwa ijambo rikuri ku mutima ushaka kuzabwira umuntu. N’iyo waba warose ubyara ikintu kidafite ishusho nyayo y’umuntu cyangwa warose ko utwite byose bisobanura kimwe.
3. Kurota uzengurutswe n’abantu benshi.
Ibi bisobanurwa hakurikije ubuzima bwa buri munsi bwa nyiri ukurota.Niba watewe ubwoba n’ubwo bwinshi bw’abantu ugomba gutekereza ku bugwari ugira haba mu mibanire yawe n’abandi cyangwa bwo gutinya gucibwa urubanza igihe waba ufatiwe mu makosa. Igihe ubashije kwihagararaho muri icyo gikundi bigaragaza ingano y’ibyishimo uterwa no kugera kucyo wari wiyemeje.
4. Kurota uvuza induru ijwi ntirigende.
Gusobanura izi nzozi bisaba kureba ubuzima bwawe mu minsi yashize akenshi umuntu akunze kurota ari mu mahina yatabaza ntihagire uwumva. Ugomba kureba niba mu minsi yashize ntaho wahuye n’ikibazo utari ufite ubushobozi bwo gukemura. Hari n’igihe biba byarabaye mu bwana ukongera kubyibuka ukuze.
5. Kurota wikubita hasi uturutse hejuru.
Ibyo bishobora gusobanura ko utinya kugira igihombo mu mishinga yawe. Niba warigeze kugira ikibazo ntihagire ukurengera izo nzozi zishobora kukugaragariza ubwoba bwo kumva ko nta ukwitayeho.
6.Kurota urupfu.
Ibyo biba kuri benshi. Kurota wapfuye cyangwa ugiye gupfa ntibisobanura ko ugiye gupfa, ahubwo bivuga imihindagurikire y’ibintu cyangwa iherezo ry’ikintu runaka kizatumahabaho itangira ry’ikindi. Urupfu rero rusobanura iherezo ry’igikorwa cyakorwa ko ari igihe cyo guhindura hagakorwa ibindi.
7. Kurota wambaye ubusa.
Kuba wambaye ubusa bisobanura ko ushobora kuba wumva utarinzwe mu mibereho yawe. Bishobora ariko na none kuba ikimenyetso cyo kwisanzura ku bantu bose ndetse no kwigirira ikizere. Birumvikana ko bishobora kugira igisobanuro cyiza cyangwa kibi.
8. Kurota warohamye.
Cyane cyane umuntu arota atyo iyo afite ibibazo bizamugora kubyikuramo. Icyo gihe rero uba ufite ubwoba bwo’uko ushobora kunanirwa n’ako kazi kagutegereje.
9. Kurota ukuka amenyo yose.
Ubundi amenyo ni ikimenyetso cy’ubuhangange n’inyota yo gushaka gutunga. Gukuka amenyo mu ndoto ni ubwoba bwo gutinya kuva ku buyobozi bw’ikintu runaka wari ukomeyemo.
10. Kurota ushyikirizwa ubutumwa.
Gushyikirizwa ubutumwa utiteguye bishobora kugushimisha ,kugutenguha cyangwa kugukomeretsa. Urugero rwa hafi ni urwo gutekereza ibisubizo by’ibizamini bishobora kandi gusobanura ko hari umuntu uhora wifuza kubona udaherutse.
11. Kurota wabonye amafaranga.
Kurota amafaranga bisobanura ko urota amafaranga aba afite ubukire mu mutima we aba ashaka kuzashyira ahagaragara. Izo nzozi kandi zigaragaza uko ateye ,ibyo akundan’ubushake bwo kubishyira ahagaragara kugira ngo amenywe.
Niba wumva ujya ugira ikibazo cyo kwibagirwa ibyo warose, abahanga barakugira inama yo kujya uraza ikaramu n’urupapuro hafi niba wikanguye uhame uhumirije umwanya muto ubanze wibuke neza ibyo warose, nyuma yaho ufate ikaramu n’urupapuro ubyandike. Ngo ugeraho ukabimenyera ndetse ntuzongere kwibagirwa.
Source : Ibyamamare
- Aragisha Inama:Yaransindishije antera inda none ncikiriza amashuri none nariyanze
- Gusambanya ihene, gusambana na se, gusambana na nyirabukwe, nibyo byaha byavuzwe mu nsengero muri 2016
- Kigali : Umugabo yakoze agashya yishyuza umugore we fagitire y’indaya yarongoye imbere y’umuryango we
- Umugabo yasambanyije akana ke k’imyaka 4 karapfa
- Hubatswe ubuvumo bugezweho bwo kwihishamo ku munsi w’imperuka ubwo isi izaba iri kurimbuka-REBA AMAFOTO MENSHI HANO
- Dr. Nyirinkwaya aramutse adusabye ko dukorana imibonano mpuza bitsina twabyemera tutitaye ko dufite abagabo
- Uburozi buravuza ubuhuha mu murenge wa Bumbogo, umwe amaze gupfa nyuma yo kuroga abantu 7 icyarimwe
- Ubuhamya,Yamaze imyaka 18 ihwa ry’ifi ryaramujombye mu kanwa, amara imyaka itanu yarabaye pararize
- Nyuma yo kuvuga ko kumurongora byatumye biteza imbere arasobanura uko byagenze
- Rulindo : Umugore yafatanywe ihene yibye agiye kuyishyira mu mufuka
- -| amakuru
- -| Amakuru yo hanze
- -| amateka
- -| imyidagaduro
- -| indirimbo
- -| inyigisho
- -| iterambere
- -| iyobokamana
- -| politike
- -| ubuhamya
- -| ubukungu
- -| ubuzima
- Biravugwa ko Clement yajyanye na Knowless gupimisha ko ari we se w’umwana koko
- Inkuru y’ubuzima budashoboka ;Umukecuru w’imyaka 101 yabyaye nyuma y’aho ibimenyetso byagaragazaga ko bidashoboka
- Amwe mu mayeri abanyepolitike bakoresha ngo babashe gutegeka abaturage
- Umugabo yahatiye umugore we kwambara ubusa asanze yoherereza amafoto ye yambaye ubusa abagabo
- Amabanga 12 afasha abanyepolitiki kuba abategetsi bahamye rubanda bakabayoboka bidasanzwe
- Amafoto/Video : Umuhango wo Gutabarizwa k’umwami Kigeli V Ndahindurwa watangiye
- Mukobwa, nubona umuhungu nk’uyu ntazagucike-Soma inkuru
- Ibyabaye kuri iyi ndaya ni agahomamunwa ! somo rikomeye ku zindi ndaya
- Nubwo abagabo batwima care (batatwitaho) tugera imbere y’Imana ikayiduha !
- Rusizi:Menya umusozi w’amateka adasanzwe mu butabera bw’Imana n’ubw’abantu


text:
UMUGISHA
Umugisha uza kwinshi
Ariko byose mbibona nk’impano,
kuko Ubihawe ntacyo aba yatanze ngo bibeho
Umugisha ni impano, haba kugira ijwi ryiza,
Guseka neza, kuvuga neza, kurera neza,
Kubaho neza, ndetse no gukundwa.
Umutima w’umuntu wifuza byinshi, uwanjye
Nawe urimo, nasabye Imana twinshi
Numvaga twangirira akamaro mu buzima
Mu byo nayisabye urimo, gusa sinavuga ko nayisabye uwitwa kanaka,
Ahubwo nayisabye umeze nkawe.
Waje ntakibyizeye,
Wanyeretse uwo uri we Ndishima,
Kandi wamfashe uko ndi ntiwangaya,
No mu ntambwe nke ngenda ntera
Mpindura bimwe mu bitari byiza Mfite
Ntiwitotomba nshimishwa n’uko ubimfashamo
Ubwiza buratandukana bitewe n’ureba,
Ariko nzi ko uri mwiza wanjye, kuko
Witwa uwanjye, ibyiza byose ufite ntacyo
Nabinganya, gusa bintera ishema iyo
Umfashe ukuboko ukangendana wishimye
Kandi udahakana ko ndi uwawe
Ibyo binyereka umugisha Rurema yangabiye
Kuko wuzuza ibyishimo byanjye
Ubuto bwacu budatinya Kureba kure h’ejo hazaza
Turi kumwe, butuma nticuza kuba
Tutaramenyanye dukuze byisumbuye
Wazanye byinshi mu buzima bwanjye,
Ni yo mpamvu nkwisabiye ngo mu tuzina naguhaye
Nongere mo:
Umugisha wanjye!
By Cyuzuzo Jeanne d’Arc
UYU MUVUGO NIMWIZAPE,ARIKO NTA SUBIRAJWI NI SUBIRAJAMBO ,NTANJANA UFITE NTAMPAKANIZI!!
Nibyiza njye ndemeye!
Nishimiye ibitekerez o bikubiye kuruwo muvugo nibyiza pe.god bress you.
Imana izaduhe abandi basizi nkawe
OK.V.NICE!,UZAHIMBIRE NA BA zirara zishya KUKO NABO BARAGWIRIYE


text:
mar.
15
mars
2011
ISOMO RYA MBERE
Abalevi (Lev 19, 1-2.11-18)
1Uhoraho abwira Musa ati 2«Dore ibyo uzamenyesha Abayisraheli: Muzabe intungane, kuko jyewe Uhoraho Imana yanyu ndi intungane. 11Ntuzibe mugenzi wawe, ntuzamubeshye cyangwa ngo umuhende ubwenge. 12Ntuzarahize izina ryanjye mu binyoma, kuko waba usuzuguye izina ry’Imana yawe. Ndi Uhoraho. 13Ntuzariganye mugenzi wawe cyangwa ngo umwibe; igihembo azaba yakoreye ntuzakirarane utakimuhaye. 14Ntuzatuke igipfamatwi cyangwa ngo ushyire umutego imbere y’impumyi. Nugenza utyo uzaba wubashye Imana yawe. Ndi Uhoraho. 15Nimuca imanza ntimukaziyobye ngo mubere umukene cyangwa umukire, ahubwo mujye mukiranura bagenzi banyu mukurikije ubutarera. 16Uzirinde gusebya umuryango uvukamo, kandi ntuzashinje mugenzi wawe icyaha cyamucisha umutwe. Ndi Uhoraho. 17Ntuzagirire umutima mubi umuvandimwe wawe, ariko mugenzi wawe nacumura, ntuzatinye kumuhana kugira ngo hato atazavaho agupfana. 18Uzirinde kwihorera no kugirira inzika abo mu muryango wawe. Ahubwo uzakunde mugenzi wawe nkawe ubwawe. Ndi Uhoraho.»
ZABURI (Zab 19 (18), 8, 9, 10, 15)
Inyik/Amagambo yawe Nyagasani,
aturuka kuri Roho kandi agatanga ubugingo.
Itegeko ry’Uhoraho ni indakemwa,
rikaramira umutima.
Amabwiriza y’Uhoraho ni amanyakuri.
Abacisha make akabungura ubwenge.
Amateka y’Uhoraho araboneye,
akanezereza umutima;
Amategeko y’Uhoraho ni uruhehemure,
akamurikira umuntu.
Igitinyiro cy’Uhoraho kiraboneye,
kigahoraho iteka ryose
Ibyo Uhoraho yemeje ni amanyakuri,
byose biba bitunganye.
Amagambo mvuga, n’ibyo umutima wanjye uzirikana,
nibijye bikunogera, Wowe Uhoraho,
Rutare nisunga n’umurengezi wanjye!
IBANGONDIRIMBO RIBANZIRIZA IVANJILI (2Kor 6, 2)
Uragasingizwa Nyagasani,
Wowe Mwami uganje mu ikuzo iteka ryose.
Ngiki noneho igihe gikwiye, nguyu umunsi w’uburokorwe.
Uragasingizwa Nyagasani,
wowe Mwami uganje mu ikuzo iteka ryose.
IVANJILI
Matayo (Mt 25, 31-46)
Yezu yabwiraga abigishwa be iby’ihindukira rye agira ati 31«Igihe Umwana w’umuntu azaza yuje ikuzo, ashagawe n’abamalayika bose, ubwo azicara ku ntebe ye y’ikuzo. 32lbihugu byose bizakoranyirizwe imbere ye, maze azatandukanye abantu nk’uko umushumba asobanura intama n’ihene. 33Azashyira intama iburyo bwe, n’ihene ibumoso.
34Nuko rero Umwarni azabwire abari iburyo bwe ati “Nimuze abahawe umugisha na Data, muhabwe Ingoma mwateguriwe kuva isi ikiremwa; 35kuko nashonje mukamfungurira; nagize inyota mumpa icyo kunywa; naje ndi umugenzi murancumbikira; 36nari nambaye ubusa muranyambika; nari ndwaye muransura; nari imbohe muza kundeba.”37Nuko intungane zizamusubize ziti “Nyagasani, twakubonye ryari ushonje maze turagufungurira; ufite inyota tuguha icyo unywa; 38uri umugenzi turagucumbikira; wambaye ubusa turakwambika; 39urwaye cyangwa se uri imbohe tuza kukureba?” 40Nuko Umwami azabasubize ati “Ndababwira ukuri: ibyo mwagiriye umwe muri abo bavandimwe banjye baciye bugufi, ni jye mwabaga mubigiriye.”
41Hanyuma azabwire n’ab’ibumoso ati “Nimumve iruhande mwa bivume mwe, mujye mu muriro w’iteka wagenewe Sekibi n’abamalayika be; 42kuko nashonje ntimwamfungurira; nagize inyota ntimwampa icyo nywa; 43naje ndi umugenzi ntimwancumbikira; nari nambaye ubusa ntimwanyambika; nari ndwaye cyangwa ndi imbohe ntimwaza kunsura.”44Nuko abo na bo bazamubaze bati “Nyagasani, twakubonye ryari ushonje cyangwa ufite inyota; uri umugenzi cyangwa wambaye ubusa; urwaye cyangwa uri imbohe ntitwagufasha?” 45Nuko azabasubize ati “Ndababwira ukuri: ibyo mutagiriye umwe muri abo baciye bugufi, ni jye mutabigiriye.”46Maze abo bazajye mu bubabare bw’iteka, naho intungane zijye mu bugingo bw’iteka.»


text:
ven.
07
oct.
2011
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 1, 16-25)
Bavandimwe, 16nta bwo nshishwa n’Inkuru Nziza kuko ari yo bubasha bw’Imana burokora uwemera wese, uhereye ku Muyahudi ukageza ku Mugereki. 17Koko kandi ni muri yo ubutungane bw’Imana buhishurirwa bushingiye ku kwemera, bigakomeza ukwemera nk’uko byanditswe ngo « Intungane izabeshwaho n’ukwemera. » 18Koko rero, uburakari bw’Imana bwihishura buva mu ijuru burwanya abagomeramana bose, n’abagizi ba nabi bose bapfukirana ukuri muri iyo nabi.19Kuko icyo umuntu yamenya ku Mana kirabigaragariza: lmana yarakibahishuriye.
20Koko rero kuva isi yaremwa, ubwenge buhera ku byaremwe bugashyikira ibitagaragara by’Imana, ni ukuvuga ububasha bwayo buhoraho na kamere yayo bwite. Bityo rero ntibabona uko biregura, 21kuko bamenye Imana ariko ntibayiha ikuzo, ngo bayishimire uko bikwiriye Imana ; ahubwo babaye abapfu bishinga ibitekerezo by’amanjwe, maze umutima wabo w’igipfapfa ucura umwijima. 22Birataga kuba abanyabwenge bahinduka abapfayongo, 23maze ikuzo ry’Imana idapfa barigurana ishusho isa n’umuntu uzapfa, isa n’ibiguruka, n’inyamaswa, n’ibikurura inda hasi. 24Ngiyo impamvu yatumye Imana ibagabiza ibyo umutima wabo urarikira, bakora ibiterasoni kugira ngo bihumanye umubiri. 25Bo baguranye ukuri kw’Imana ikinyoma, basenga ikiremwa baranagikorera, bahigika Rurema, Nyagusingizwa iteka ryose ! Amen.
ZABURI (Zab 19 (18), 2-3,4-5)
Inyik/ Ijuru ryamamaza ikuzo ry’Imana.
Ijuru ryamamaza ikuzo ry’Imana,
n’ikirere kikagaragaza ibyiza yakoze.
Umunsi ubwira undi munsi inkuru yabyo,
ijoro rikabimenyesha irindi joro.
Nanone nta nkuru, nta n’amagambo,
kuko ijwi ryabyo ritumvikana !
Ariko ku isi hose urusobe rwabyo rurigaragaza,
n’imvugo yabyo ikagera ku mpera z’isi.
IBANGONDIRIMBO RIBANZIRIZA IVANJILI (1 Heb 4, 12)
Alleluya Alleluya.
Ijambo ry’Imana ni irinyabuzima, ni irinyabushobozi,
ricengera ibitekerezo by’umutirna wacu.
Alleluya.
IVANJILI
+ Luka (Lk 11, 37-41)
Muri icyo gihe, 37Yezu amaze kuvuga atyo, Umufarizayi aramutumira. Yinjira iwe bajya ku meza. 38Umufarizayi abonye ko atabanje gukaraba mbere yo gufungura, biramutangaza. 39Ariko Nyagasani aramubwira ati «Ni ko mwabaye mwebwe Abafarizayi : inkongoro n’imbehe murazisukura ndetse n’inyuma hazo, naho mwebwe imbere hanyu huzuye ubwambuzi n’ubugome. 40Mwa biburabwenge mwe ! Imana yaremye inyuma si Yo yaremye n’imbere ? 41Ahubwo nimujye mutanga imfashanyo ku byo mutunze, byose bizabatunganira.»


text:
Reba Video
Igitsina
FNtakibagora
Mukomere, mubyukuri, nshaka umukunzi w'umukobwa ariko ubushuti bwange nawe bwaba bushingiye ko najya muswera nawe akanswera ntakindi, mfite imyaka 28, niga muri kaminuza, kandi ndifashije kuko mfite akazi. bityo umukobwa wumva yiteguye kumbera inshuti yanyandikira kuri e-mail ikurikira: fntakibagora@yahoo.com, cyangwa akampamagara kuri phone igendanwa 0750104185
Labels: gushaka inshuti, gushaka umukunzi, igihozo, urukundo
Subscrever: Enviar comentários (Atom)
Copyright © 2011 Igihozo by bangmedia | Privacy Policy | About Us


text:
Reba Video
Igitsina
Lavie Boss
nitwa BOSENIBAMWE FABRICE ntuye kimihurura. 4ne number ni 0788709604, 0728709604, 0758709604 .Amafoto uwashaka kuyabona neza yajya kuri adress facebook , bosenibamwe ravy fabrice nifuza friend girl ufite imyaka 17 nangwa se 18 upima metero 1.70 ufite taille utebyibushye knd utananutse ufite urukundo uzankundira uwo ndiwe ntankundire icyo ndicyo kuko icyo ndicyo kirashira ariko uwo ndiwe nzahora ndiwe nange niteguye kumuha urukundo uko abyifuza nkamutetesha nkamusigasira kuko kumusiga kirazira. ok my email ni boslavie@yahoo.fr nge mpima 1.84 murako mugihe ngitegereje girl friend mbaye mbashimiye. and merry christmas all of u
Subscrever: Enviar comentários (Atom)
Copyright © 2011 Igihozo by bangmedia | Privacy Policy | About Us


text:
Abarimu batandukanye mu ishuri rimwe mu burezi bw’amashuri abanza ni ngombwa?
Dr Alphonse Sebaganwa ni umwarimu muri Kaminuza y’u Rwanda wigisha mu ishami ry’uburezi akaba anafite ikigo gitanga ubujyanama ku bana bahura n’ikibazo cyo gutsindwa mu mashuri, yatanze igitekerezo ku bijyanye no kuba abarimu batandukanye bigisha mu ishuri rimwe mu abanza.
Hashize imyaka itanu uburyo bwo gutanga uburezi n’uburere bugenda buhinduka mu mashuri abanza aho usanga buri somo rifite umwarimu uritanga kuva mu mwaka wa mbere kugera mu mwaka wa gatandatu.
Ubundi mu mashuri abanza umwana aba afite hagati y’imyaka 6 na 11 y’amavuko. Kuri icyo kigero, aba yubaka uwo ariwe, ni ukuvuga indangagaciro zituma yishushanya n’uwo agomba kuba we. Ibi bisaba ko agira uwo yishushanyaho.
Ni cyo gituma abamubera ingero batagomba kuba benshi kuko icyo gihe umwana aba akiri muto cyane ku buryo atabasha gutandukanya neza imico, imyifatire, imikorere n’imitekerereze y’abarimu benshi bagomba no kumubera urugero.
Umwana cyangwa umuntu mukuru agenda yiyubaka uko akura bitewe n’uburyo abona ibintu bimukikije, abantu cyangwa ibindi bifite icyo bisobanuye kuri we, bigatuma agira imyifatire, imitekerereze cyangwa imikorere imuranga.
Tugarutse rero ku myigire y’abana bato, biba bikwiye ko umwana utararenza imyaka 10 na 11 agira umwarimu (cyangwa umurezi) umwe utanga amasomo yose kugira ngo ashobore kumenya neza umwana. Ibi kugira ngo bishoboke, umwarimu agomba kugira umwanya uhagije wo kugumana n’umwana no kumukurikirana.
Nongere nibutse ko mu mashuri abanza, nta bumenyi bwihariye buhatangwa, ahubwo hatangwa ubumenyi bw’ibanze. Ubwo bumenyi bw’ibanze abarimu bose bize inderabarezi ibategura kuzigisha mu mashuri abanza baba babufite buhagije bwo kwigisha amasomo yose.
Birashoboka ko uburyo bwo gukoresha abarimu benshi mu ishuri rimwe budafasha abana bafite ubushobozi buke bwo gukurikira mu ishuri (learning disabilities, difficulties or disorders), cyane cyane ku bana bafite hagati y’imyaka 6 n’imyaka 8 (p1,p2, p3), bo bakwiye kugira umwarimu umwe rukumbi kubera impamvu twavuze hejuru.
Mu bihigu byateye imbere byo mu Burayi, Amerika, ntabwo nzi aho bakoresha ubu buryo bw’aho abarimu batandukanye bigisha abana bari mu mashuri abanza. Icyakora muri bimwe mu bihugu bidukikije, hari aho bakoresha ubu buryo bw’abarimu batandukanye ariko nabwo bigakoreshwa guhera mu mwaka wa kane w’amashuri abanza.
Ku bana bisumbuye ho gato (imyaka12, 13, 14…) bamaze gusa n’aho bamaze kubaka ibibaranga ( identity) ubu buryo bwo guhinduranya abarimu bushobora gufasha umwana kuko aba yatangiye kumva urusobe rw’ibintu bitandukanye ku buryo abarimu benshi n’uburyo bwinshi bakoresha bitabavangira ahubwo bibafasha kurushaho.
Iyi nyandiko nyikoze kugira ngo abantu batekereze ku burezi n’uburere bw’abana bato bo mu mashuri abanza bashobore kubiganiraho barebe icyagirira abana bose akamaro, cyane cyane abafite intege nke mu guhabwa ubumenyi, ndetse n’uburere buzatuma bigirira akamaro bakanakagirira n’igihugu.
Marketing
4546
Editor
078 827 26 21
Management
0788 74 29 08 / 0788 49 69 15
Emails: [email protected], [email protected]


text:
Hari n’abavuga ko nta wahorera indyo imwe, nyamara burya ngo byicwa no kutabimenya kuko uramutse uzi icyashimisha uwo mwashakanye wagikora mwese mukaba indahemuka umwe ku wundi.
Urubuga elcrema rwatanze inama abashakanye bagomba kugukurikiza bagakomeza ruryoherwa n’imibobano mpuzabitsina kuko ariwo musingi wo kubaka urugo rugakomera.
1. Menya icyo uwo mwashakanye akunda mu buriri
Kumva no gusobanukirwa icyo uwo ukunda akunda mu buriri ni ibintu by’ingenzi.
Kumenya uko umukoraho, ahamushimisha mutaratangira igikorwa bituma adashobora kubihirwa.
2. Buri wese yayobora igikorwa
Nta muntu utegetswe kuyobora igikorwa cyo gutera akabariro hagati y’abashakanye.
Aha usanga ngo abagore aribo bashinjwa kwiyicarira bakumva ko umugabo ariwe ugomba gutangiza icyo gikorwa buri gihe.
Ntukumve ko umugabo wawe buri gihe ariwe ubikeneye,kuko nahura n’ababimusaba azigendera wowe akureke.
3. Ntugahakanire uwo mwashakanye ko udashaka imibonano ntacyo umufashije
Bibaho ko ushobora kumva udashaka imibonano mpuzabitsina wenda kubera umunaniro ukabije cyangwa ibindi bibazo.
Hari n’igihe wumva nta bushake ufite nyamara nawe utazi impamvu,icyo gihe ntabwo uba ugomba kubwira uwo mwashakanye ngo ‘oya’ nta kindi umufashije.
Ahubwo ibyatuma atagenda ahandi cyangwa ngo akurakarire ni uko wabanza ukamukorakoraho ,ukamuganiriza noneho ukabona kumuhakanira ariko utamubabaje.
4. Jya uhora utangirira ku dukino mbere y’icyo gikorwa
Udukino mbere y’imibonano mpuzabitsina ni ngombwa cyane. Ugomba kuba uzi ibintu bishimisha umugabo wawe cyangwa umugore wawe, ukabimukorera akishima mbere y’imibobano mpuzabitsina.
Iyo mutabanje kwishimana no guseka ntabwo muryoherwa n’igikorwa nyir’izina.
5. Ambara utwenda dukurura uwo mugiye kurarana
Iyo wambaye utwenda dukurura uwo mugiye kurarana nabyo bituma agira ibindi by’iyumviro.
Kwambara mu buryo butuma uwo mwashakanye akubona neza, bituma adashidukira kujya ahandi kuko nawe uba umushimisha.
Ibyo nabyo biri mu bituma mudahararukanwa mu bijyanye n’imibonano mpuzabitsina
6. Shakisha utuntu dushya
Ntugahore mu bintu bimwe, bishobora kubihiriza uwo mwashakanye, nta mategeko ntarengwa yo mu buriri hagati y’abashakanye.
Imibonano mpuzabitsina wayikora mu buryo butandukanye ndetse n’ahantu hatandukanye kuko nibyo bituma uhora wiyumva muwo muyikorana.
7. Jya ucishamo urambure amaso mu gihe cy’imibonano
Abantu benshi barahumiriza mu gihe bakora imibonano mpuzabitsina, iyo ucishamo ukarambura amaso ukareba uwo murimo kuyikorana mukaganira biba ari akarusho.
Murebe n’uburyo arimo yitwara mu byishimo urimo kumusangiza.
8. Kugira igihe kidahindagurika cyo gukora imibonano
Kugira igihe kidahindagurika cyo gukora imibonano mpuzabitsina bifasha uwo mwashakanye kutica gahunda no guhora yishimira icyo gikorwa.
Gukora imibonano mpuzabitsina hagati y’abashakanye ni umurunga ubahuza,igihe rero mwihaye muba mugomba kucyubahiriza mugakomeza uwo mubano.
9. Ujye umusomana igihe cyose ubona ko bikwiriye
Hari abafata gusomana nk’igikorwa gitangira imibonano mpuzabitsina , nyarama uba ugomba gusoma uwo mwashakanye bitanaganisha kuri icyo gikorwa.
Gusomana byongera ubucuti, bituma murushaho kwiyumvanamo, ntihabe hari uwasiga undi.
Ibi ni bimwe mu byatuma udahararukwa uwo mwashakanye mu bijyanye no gutera akabariro,nawe wakora urutonde rwawe kuko buri wese azi ibyo mugenzi we akunda.


text:
Jun 03, 2016 Bienvenu Ndacyayisenga Amakorali 0
Chorale Umuriri niyo Chorale ya mbere yatangije ivugabutumwa muri Paruwasi ya Jenda mu Itorero ry’Akarere rya Nyabihu mu rurembo rw’Uburengerazuba batangira ari abaririmbyi 120 buzuye umwuka wera.
Nyuma yo gutangira umurimo mu 1997,mu bihe bitari byoroshye muri kariya gace kari katorohewe nabacengezi,bakoze umurimo w’Imana hirya no hino mu gihugu kubera ubutumwa buhumuriza,bwihaniisha ,bukomeza bukanashishikaariza abantu kwitegura ubwami bw’Imana,ari nabyo byatumye iyi Korale imenyekana cyane kugeza n’aho abantu benshi bishishikajwe no kuyitangamo umuhamagaro igera aho ikora album yayo ya mbere yakunzwe bamaze kugera mu baririmbyi 180 nk’uko tubikesha abaririmbyi bayiririmbamo.
Ni muri urwo rwego iyi Chorale yiteguwe bihambaye mu rugendo rw’ivugabutumwa izakorera mu Itorero ry’akarere rya Karongi kuri uyu 14 kugeza kuwa 05/06/2016,ikazaba iri mu giterane yatumiwemo na paruwasi ya Gishyita hafi y’ibitaro bya Mugonero.
Nk’uko twabitangarijwe n’abashumba bombi,ari umushumba wa wa Gishyita ndetse n’uwa Jenda,ibi bitumye izi paruwasi zo mu turere dutandukanye zitangira igikorwa cyo gutsura umubano. Chorale Umuriri iraba ibarizwa muri Paruwasi ya Gishyita muri iyi week end ya 04-05/06/2016 Umuriri Choir Adeper Jenda updated his profile picture.
KoraliUmuriri ADEPR Jenda Abaririmbyi ba Chorale Umuriri berekeje I Gishyita Umuriri Choir Adepr Jenda added a new photo. Umuriri Choir Ade
happy wheels
Jan 05, 2017 0Share this on WhatsAppAbakora umwuga w’uburaya mu Karere ka Rubavu bavuga ko basanga bidakwiye ko baguma muri uwo mwuga, ariko ko bisanga bakiye abagabo kubera kubura igishoro. Rubavu, ni akarere...
Dec 29, 2016 7
Dec 27, 2016 29
Jan 14, 2017 1Share this on WhatsAppNyakubahwa mutahira w’Intore, mbanje kugusuhuza! Ubumwe, Amahoro n’ubworoherene ni biganze muri twe, Ingengabitekerezo ya Jenoside tuyirandurane n’imizi yayo yose,...
Jan 10, 2017 0
Jan 01, 2017 0


text:
sam.
18
sept.
2010
Kardinali John Henry Newman ushyirwa murwego rw’abahire kuri iki cyumweru tariki ya 19 nzeli 2010 na Papa Benedigito wa XVI, yavukiye i Londre ku wa 21.02.1801,yitabira Imana i Eddgbaston ku wa 11.08.1890. Yabaye umuhanga mu bijyanye n’iyobokamana, akaba kandi yari n’umuhanga mu mitekerereza akaba Kardinali w’umwongereza.
Ni umwe mu bantu bakomeye baharaniye ukwemera mu bwongereza, akaba ashimwa ndetse n’abatari abagatolika. Mu rwego rwa gatolika, yahimbwe izina ryo kuba umwe mu “nkingi za Vatikani ya II utari uhari” bitewe n’uburemere n’umwimerere w’imyumvire ye y’iyobokamana n’imitekerereze (philosophie).
Umutimanama, ukwemera no gutekereza: Kuri we, umutimanama ni inkingi ikomeye mu mibereho ya muntu no mu mikorere ye ya buri munsi. Uko guha umwanya ukomeye umutimanama byatumye agira ati: bibaye ngombwa ko ntegekwa kuzana ibijyanye n’iyobokamana nyuma yo gufungura, nakwifuriza ubuzima bwiza birumvikana Papa, ariko mbere na mbere nabanza kubibwira umutimanama wanjye hanyuma Papa akaza nyuma. Josef RATZIGER avuga ko Newman ari «umuntu w’umutimanama»
Ikindi kintu gikomeye cyaranze Newman ni uguhuriza hamwe ukwemera no gutekereza no kugaragaza uburyo ari ngombwa ikiganiro hagati y’ukwemera na siyanse kuko byuzuzanya bikaba bitabereyeho gushyamirana. Ni umwe mu bantu babaye inkingi z’imibanire myiza y’amadini no gushakira hamwe icyiza cya roho ya muntu aho kuryana.


text:
ven.
14
sept.
2012
ISOMO RYA MBERE
Igitabo cy’Umuhanuzi Izayi ( Iz 50, 5-9a)
Dore amagambo y’Umugaragu w’Imana : 5Nyagasani Uhoraho yanzibuye amatwi, nanjye sinabyangira ndetse sinatezuka. 6Nategeye umugongo abankubitaga, imisaya yanjye nyitegeza abamfuraga ubwanwa; uruhanga rwanjye sinaruhisha abantukaga bancira mu maso. 7Cyakora Nyagasani Uhoraho arantabara, agatuma ibitutsi bitanca intege. Uruhanga rwanjye ndarukomeza nk’ ibuye, kandi nzi ko ntazakorwa n’ikimwaro. 8None se ko undenganura ari hafi, ni nde watinyuka kumburanya? Naze tujyane imbere y’umucamanza! N i nde uzanshinja murubanza? Ngaho niyigaragaze maze anyegere! 9aNi byo rwose Nyagasani Uhoraho arantabara, ninde rero wanshinja icvaha?
ZABURI (Zab 116 (114-115),1-2, 3ac-4, 5-6, 8ac-9)
Inyik/ Nzakomeza gutunganira Uhoraho ku isi y’abazima.
Icyo nkundira Uhoraho,
ni uko yumva ijwi ryanjye iyo mutakambiye,
maze akunama akantega amatwi.
Mu buzima bwanjye bwose sinzareka kumwiyambaza.
Ingoyi z’urupfu zari zamboshye,
ishavu n’agahinda byari byanyishe,
maze niyambaza izina ry’Uhoraho,
nti « Uhoraho, kiza amagara yanjye!»
Uhoraho ni umunyampuhwe n’intarenganya,
koko Imana yacu ni Nyir’imbabazi !
Uhoraho aragira ab’intamenyekana,
nari umunyantege nke maze arantabara.
Ubwo amagara yanjye wayakuye mu nzara z’urupfu,
n’ibirenge byanjye ukabirinda gutsitara,
nzakomeza gutunganira Uhoraho ku isi y’abazima.
ISOMO RYA KABIRI
Ibaruwa ya Mutagatifu Yakobo Intumwa (Yak 2. 14-18)
14Byaba byunguye iki se bavandimwe banjye, umuntu avuze ko afite ukwemera niba adafite ibikorwa? Uko kwemera se gushobora kumukiza ? 15Niba umuvandimwe wawe cyangwa mushiki wawe bambaye ubusa, cyangwa se badafite ibyo kurya bya buri munsi, 16maze muri mwe hakagira ubabwira ati «Nimugende amahoro, mwote kandi muryoherwe», atabahaye ibibatunga byaba bimaze iki? 17Bityo rero n’ukwemera kutagira ibikorwa kuba kwarapfuye ubwako. 18Ariko wenda hagira uvuga ati «Wowe ufite ibikorwa, naho jye nkagira ukwemera!» Uwo nguwo namusubiza nti «Nyereka ukwemera kwawe kutagira ibikorwa, naho jye nkwereke ibikorwa bigaragaza ukwemera kwanjye.»
IBANGONDIRIMBO RIBANZIRIZA IVANJILI (Ga16,14)
Alleluya Alleluya.
Nta kindi twakwiratana kitari umusaraba wa Nyagasani!
Ni wo iby’isi bimbambiweho, nanjye nkaba mbibambiweho.
Alleluya.
IVANJILI
+ Mariko (Mk 8,27-35 )
Muri icyo gihe, 27Yezu ajyana n’abigishwa be agana mu nsisiro za Kayizareya ya Filipo. Bakiri mu nzira abaza abigishwa be ati «Abantu bavuga ko ndi nde ?» 28Baramusubiza bati «Ngo uri Yohani Batisita, abandi ngo uri Eliya; naho abandi ngo uri umwe mu bahanuzi.» 29 Ati «Mwebwe se muvuga ko ndi nde ?» Petero aramusubiza ati «Uri Kristu.» 30Nuko Yezu arabihanangiriza ngo ntibagire uwo babibwira.
31Nuko atangira kubigisha ko Umwana w’umuntu agomba kuzababara cyane, agacibwa n’abakuru b’imiryango, n’abaherezabitambo bakuru, n’abigishamategeko, akicwa ariko akazazuka nyuma y’iminsi itatu. 32Ibyo yabibabwiye akomeje. Nuko Petero aramwihugikana atangira kumutonganya. 33We ariko arahindukira maze areba abigishwa be, acyaha Petero amubwira ati «Hoshi mva iruhande, Sekibi! Kuko ibitekerezo byawe bitavuye ku Mana, ahubwo ku bantu!»
34Nuko ahamagara rubanda hamwe n’abigishwa be, arababwira ati «Niba hari ushaka kunkurikira yiyibagirwe ubwe, aheke umusaraba we maze ankurikire! 35Kuko uzashaka gukiza ubugingo bwe azabubura, naho uzahara ubugingo bwe kubera jyewe n’Inkuru Nziza, azabukiza.»


text:
Inkuba yakubise abana batatu bavukana bahasiga ubuzima
Abana batatu bava inda imwe bo mu karere ka Rutsiro bahitanwe n’inkuba yabakubise ubwo hagwaga imvura ku itariki ya 30 Nzeli 2016.
Yatangiye kugwa mu masaha ya kumi n’ebyiri z’umugoroba, imara igihe kigera ku masaha abiri ikigwa. Muri icyo gihe nibwo inkuba yakubise abana batatu bava inda imwe, bo mu Mudugudu wa Kimishishi, Akagari ka Kageyo, mu murenge wa Mukura.
Umuyobozi wungirije w’Akarere ka Rutsiro ushinzwe imibereho myiza y’abaturage, Butasi Herman, yatangarije Kigali Today ko abana bakubiswe n’inkuba bari inkurikirane.
Agira ati “Ni abana bakurikirana kuko umwe yari afite imyaka 14 undi 10 undi 6. Aho bari mu nzu bugamye bari hafi y’ababyeyi babo.”
Akomeza avuga ko nta kintu kigaragara hafi cyaba cyakuruye iyo nkuba. Abaturage ariko basabwa gukomeza kwirinda ibikurura inkuba mu gihe bikomeje kugaragara ko Akarere ka Rutsiro gakunze kwibasirwa n’inkuba.
Ati “Ni ugukomeza kwirinda kugama munsi y’ibiti, kwirinda kujya kuri moto, kwirinda kwegera amapoto y’amashanyarazi igihe imvura igwa n’ibindi! Mu gihe Leta igikora ubushakashatsi ngo harebwe uburyo burambye.”
Mu kwezi kwa Nzeli 2016 inkuba yakubise abantu batanu mu Karere ka Rutsiro.
Ibitekerezo ( 6 )
Dusengere aka karere ka Rutsiro n’ Uburengerazuba (muri rusange) Imana ihagoboke. Abo bana Imana ibakire,ihanagure kumaso amarira y’abo babyeyi.
Nukuri Imana ibakire, kandi ababyeyi babo bihangane imiryango ibegereye ibafate mumugongo
yooo!!!! birababaje gusa uwomuryango wahuyeniyotsangane, ukomezekwiha ngana abobana lmana ibahe iruhukorindashira.
Abo bana Imana ibakire mu bayo kandi ni ukuri ababyeyi babo bagerageze kwihangana nubwo bitoroshye
Imana ibakire mu bayo,gusa birababaje
Imana Ihe Iruhuko Ridashira kandi Twifatanyije Nuwomuryongo


text:
Ese gusenga nkwiye kubikora mpagaze, nicaye, mpfukamye, ni ubuhe buryo bwiza mu by’ukuri bwo gusenga? Ese nabikora ndambuye amaboko? Ese kubikora mfunze amaso nk’uko benshi bakunze kubikora nibyo byiza? Ese nabikorera mu rusengero, najya mu busitani? Nasenga mu gitondo mbyutse cyangwa nijoro? Ese hari amagambo meza twavugamo, byatangirwa gute bigasozwa gute? Ni ubuhe buryo mu by’ukuri bwo gusenga?
Kimwe muri ibibibazo, hari ubwo idini rimwe rigishingiraho, rikabitoza abayoboke baryo, rikabemeza ko ari bwo buryo bwiza bwo gusenga. Rimwe na rimwe, abameze gutya batekereza abandi nk’abakora ibidakwiye cyangwa bakumva Imana itabumva kubera impamvu bishyiriyeho bo ubwabo. Ibibazo byose twifashishije byafasha umuntu uwo ari we wese bitewe no kwizera kwe, ariko ntibwamubera uburyo bwiza bwo gusenga.
Bibiliya iravuga ngo Kandi iki ni cyo kidutera gutinyuka imbere ye: ni uko atwumva iyo dusabye ikintu nk’uko ashaka, kandi ubwo tuzi ko yumva icyo dusabye cyose, tuzi n’uko duhawe ibyo tumusabye.’’ 1 Yohana 5:14-15 ‘’Kandi icyo muzasaba cyose mu izina ryanjye, nzagikorera kugira ngo Data yubahirizwe mu Mwana we. Nimugira icyo musaba cyose mu izina ryanjye nzagikora.’’ Yohana 14:13-14
Usomye aya magambo yose hamwe n’andi menshi, ubona gusaba nta nzira nziza yo kubikoramo nko kubikora uri muri Kristo Yesu. Mbese bibanze bikorwe mu bushake bwe, dusabe dusenge nk’uko Data wo mu ijuru ashaka, kandi tubikore mu izina ry’Umwana we Yesu Kristo ( bigaruke ari ibyo kubahisha Data).
None uburyo bwiza bwo gusenga ubwo dusanze ari ubuhe? ‘’Ntimukagire icyo mwiganyira, ahubwo ibyo mushaka byose bimenywe n’Imana mubisabiye, mubyingingiye, mushima. Nuko amahoro y’Imana ahebuje rwose ayo umuntu yamenya, azarindire imitima yanyu n’ibyo mwibwira muri Kristo Yesu.’’ Abefeso 4:6-7 Uburyo bwiza bwo gusenga, ni ukwegurira imitima yacu Imana, ntitugire ibyo twiganyira, ikintu cyose tukagisabira muri Kristo Yesu.
Dukwiye gusenga turamya Imana, tukatura, tugasaba, ariko tunashima Imana, kuko ijambo ry’Imana ryatubwiye ngo tubasabe, tubyingingire kandi dushima. Uburyo bwiza bwo gusenga no ugusengesha imitima yacu, ugakoza umutima ku Mana. Hari umuririmbyi wavuze ngo umutima w’umuntu ujya imbere y’Imana, ugakomanga urugi ushaka kureba Imana.
Mu by’ukuri nubwo waba uzi gutondeka amagambo neza, ariko Yesu nta kibanza afite mu mutima wawe, udafite kwizera, ntacyo byatanga. Impamvu tuvuga kwizera Yakobo yanditse ngo ’’Ariko rero asabe yizeye ari nta cyo ashidikanya, kuko ushidikanya ameze nk’umuraba wo mu nyanja, ujyanwa n’umuyaga ushushubikanywa. Umeze atyo ye kwibwira ko azagira icyo ahabwa n’Umwami Imana, kuko umuntu w’imitima ibiri anāmūka mu nzira ze zose.’’ Yakobo 1:6-8
Gupfukama, guhagarara, gufunga amaso cyangwa kuyafungura, n’ibindi byinshi byose ntacyo byagufasha umutima wawe uri kure y’Imana. Yesu yigeze kubwira umugore umwe ngo ‘’Igihe kirageze kandi kirasohoye ngo abasing Data, bayisengere mu kuri no Mwuka, kandi ngo Data abo nibo ashaka ko bamusenga, abandi bashatse babyihorera. Yohana 3:23
Ese niba hari abantu Data ashaka ko bamusenga ubwo ntibivuze ngo hari abo adakeneye ko bamusenga? Abo Data akeneye ko bamusenga ni abemera kubikora nk’uko abishaka. Imana ibahe umugisha, Amen.


text:
Nkurunziza, uhinga urutoki, avuga ko yari asanzwe ari umuhinzi ariko wabikoraga bisanzwe nta kindi yitayeho.
Nyuma ngo yaje guhabwa inyigisho n’Ikigo cy’Igihugu giteza imbere Ubuhinzi RAB, z’ubuhinzi bwa kijyambere bw’urutoki, na we atangira kubikora mu murima we.
Agira ati ”Mbere nahingaga uko mbonye, kandi icyo gihe wasangaga umusaruro ari muke cyane ugereranije n’uwo mbona ubu”.
Nkurunziza avuga ko nyuma y’aho atangiriye guhinga urutoki akurikije amabwiriza yahawe, asigaye yeza ibitoki byinshi kandi binini, akabikuramo amafaranga menshi kandi yanagaburiye umuryango we.
Ati ”Ubu nshobora gusarura igitoki cy’ibiro 80 cyangwa no hejuru yabyo,kuburyo nkigeza ku isoko amafaranga nkayabona kandi twanariye imineke mu rugo”.
Akomeza avuga ko gukurikiza amabwiriza uko yayahawe ari byo byatumye azamuka, ndetse ubu akaba abarirwa mu bahinzi ntangarugero mu murenge we.
Ngo byanatumye agirwa umufashamyumvire ku gihingwa cy’urutoki, aho ngo afasha amatsinda y’abahinzi b’urutoki akabigisha kuvugurura ubuhinzi bwabo.
Ati ”Abahinzi benshi narabigishije ubu batangiye kuvugurura ubuhinzi bwabo ku buryo na bo mu minsi mike bazaba bamaze kugera ku rwego rushimishije”.
Cyakora ariko, RAB yo ivuga ko abahinzi bataritabira neza amatsinda bigishirizwamo guhinga neza.
Umuyobozi ushinzwe Ubuhinzi muri RAB mu Ntara y’Amajyepfo, Jean de Dieu Dushimimana, asaba abahinzi kuvugurura amatsinda yabo, bagashyira imbaraga mu kubahiriza amabwiriza baherwa muri ayo matsinda kugira ngo ubuhinzi bwabo burusheho gutera imbere.
Ati ”Haracyakenewe imbaraga nyinshi cyane mu matsinda.Turifuza ko mushyiramo imbaraga ku buryo mu gihembwe gitaha tuzabona amatsinda akora neza, atari baringa”.
Nkurunziza ubu afite urutoki ruhinze ku murima yakodesheje imyaka 10, rugizwe n’insina 230 zo mu bwoko bwa FIA.


text:
Rwanda | KARONGI: BK ya Karongi ngo yiteguye korohereza abacuruzi b’isambaza nyuma y’uko uburobyi buhagaritswe igihe cy’amezi abili
Ubuyobozi bwa BK Ishami rya Karongi buravuga ko bukorana neza n’abacuruza isambaza mu myishyurire y’amadeni
Nyuma y’uko ubuyobozi bw’Intara y’i Burengerazuba na Ministeri ifite uburobyi mu nshingano zayo bafashe icyemezo cyo guhagarika uburobyi mu kiyaga cya Kivu igihe cy’amezi 2, abacuruza isambaza mu mujyi wa Karongi nabo bakagaragaza impungenge zo kutazabasha kwishyura amadeni ya banki ku gihe, umucungamutungo wungirije wa Banki ya Kigali (BK) ishami rya Karongi Remezo Charles avuga ko ubuyobozi bwa BK nibuganira n’abahagarariye abacuruzi b’isambaza bakayisobanurira uko ikibazo giteye, icyo gihe bazareba icyo gukora kugira ngo abatazabasha kwishyurira igihe bazihanganirwe, cyane ko basanzwe bakorana neza.
Ni byo Remezo asobanura muri aya magambo: «Usanga batanafite imyenda myinshi. Harimo nk’abagiye bafata ideni rya 60.000 FRW yo kwishyurwa mu mwaka cyangwa umwaka n’igice. Ikindi kandi bafite imari fatizo bashobora gufataho bakishyura kugira ngo batazagira ibirarane. Gusa Ndumva igige cy’amezi abili atari kinini cyane, ubuyobozi bwabo nibwegera banki tukabiganiraho tuzareba uko twabihanganira nihaboneka impamvu zituma batabasha kwisyura. Tuzabaha umwanya kugira ngo nibongera gusubukura imirimo bazakore bazi neza ko hari ideni rya banki bagomba kwishyura. Birumvikana ko ari ibintu bitabaturutseho kandi ni wo mwuga ubatunze ariko rero ntibyaba urwitwazo rwo gukorera mu kajagari, gusa twe nka banki dusanzwe dukorana nabo neza turizera ko ntakibazo tuzagirana»
Guverineri w’Intara y’i Burengerazuba Kabahizi Céléstin mu kiganiro twagiranye yavuze ko ikiyaga cya Kivu ari nk’umurima kubera ko gitunze abantu benshi. Bityo kikaba gikenera kwitabwaho nk’umurima kugira ngo gitange umusaruro mwiza. Ibi Guverineri Kabahizi Céléstin yabitangaje nyuma y’uko abacuruzi b’isambaza bagaragaje impungenge z’uko bagiye kumara amezi 2 ntakazi, kandi hafi ya bose bakaba batunzwe n’ubucuruzi bw’ibikomoka ku burobyi. Nk’uko ubuyobozi bw’Intara bubisobanura, Intara y’i Burengerazuba na Ministeri ifite uburobyi mu nshingano zayo bafashe icyemezo cyo guhagarika uburobyi bw’amafi mu kiyaga cya Kivu mu gihe cy’amezi 2 ku mpamvu 2 nyamukuru. Iya mbere: Umusaruro warumaze kugabanuka cyane, iya kabili: Uburobyi bwakorwaga mu kajagari nta n’ibyangombwa bafiye bigatuma haziramo n’ibibazo by’umutekano w’ababukora.
Ku kibazo cy’umusaruro muke, Guverineri Kabahizi avuga ko ikivu ari nk’umurima kikaba kigomba gufatwa neza kugira ngo gitange umusaruro: «Umurima utawufumbiye, utawubagaye ntuwiteweho nta musaruro wawuvanamo. Umurima nawo ugira igihe cyo guhinga, igihe cyo gutera no gusarura. Ntago rero ushobora kuba wawuhoramo buri munsi»
Guhagarika imirimo y’uburobyi mu kiyaga cya Kivu bizatangira gushyirwa mu bikorwa kuva tariki ya 29/07/2012 kugeza kuya 02/10/2012 kandi bizubahirizwe n’uturere twose dukora ku Kivu uko ari dutanu. Ni ukuvuga Rubavu, Rutsiro, Rusizi, Karongi na Nyamasheke.


text:
KHI na KIST basuye urwibutso rwa genocide rwa Nyarubuye
Kuri uyu wa 08 Mata 2012 abanyeshuri biga mu ishuri rikuru ry’ubuvuzi rya Kigali KHI Na KIST hamwe n’abayobozi babo basuye urwibutso rwa Nyarubuye rw’abazize jenoside yakorewe abatutsi mu mwaka More...
Gisagara: kuba intwari ntibigomba igitsina runaka
Umuyobozi w’akarere ka Gisagara aributsa urubyiruko ko kuba intwari bitagombera igitsina runaka ko umuntu wese ashobora kubikorera kandi akabigeraho. Umuyobozi w’akarere Leandre Karekezi n’abanyeshuri More...


text:
Rwanda: Amabanga y'intagondwa z'abatutsi ba FPR bateguye "NDI UMUNYARWANDA", ubu ni kiciro cya mbere kirimo gikorwa !
Nyuma y’aho Paul Kagame afashe gahunda yo gutegeka abanyamuryango ba FPR inkotanyi gushyigikira igitekerezo cye cyo guhindura ingingo y’itegeko nshinga igomba kwemeza ko agomba kuzapfira kubutegetsi ; bamwe mu batutsi bashishoza barwanyije icyo cyemezo ! Umwe mu batutsi batashyigikiye icyo cyemezo Tharcisse Karugarama yahise anyagwa umwanya yari afite muri leta y’abicanyi ;guhera ubwo Kagame Paul yahise ashyiraho itsinda ry’abatutsi b’intagorwa riyobowe na Tito Rutaremara ngo bashakishe ingamba zikaze zigomba gushimangira kurushaho ubutegetsi bwa Kagame n’ubw’agatsiko k’abatutsi b’intagondwa. Ingamba iryo tsinda ry’intagondwa zafashe ni izo gushyiraho gahunda ya « NDI UMUNYARWANDA » igomba gukorwa mu byiciro 3 !
Intego nyamukuru ya Gahunda ya « NDI UMUNYARWANDA » ni ugushimangira ko abahutu n’abatutsi batandukanye, bakaba nta gahunda ni mwe bashobora gufatanya mu ngamba zo kuyobora igihugu ; kugira ngo ibyo bikunde, ni uko abahutu bagomba gusubirana umwanya wabo w’ubunyarwanda bari bafite mbere y’umwaka w’1900 ubwo abazungu bageraga mu Rwanda (Ubucakara) ;ubwo abatutsi nabo bagahabwa umwanya wabo bari bafite icyo gihe ; iyo gahunda nimara gufata neza abatutsi bashaka kwiyegereza abahutu mu rwego rwo kurwanya ubutegetsi bwa Kagame bazaba baburijwemo, abahutu nabo nta mbaraga bazabona zo kurwanya iyo ngoma ya FPR,baba bari mu gihugu cyangwa bari hanze yacyo ! Abacurabwenge ba FPR babiteguye neza cyane , kuburyo byose bizagera mu mwaka w’2017, umuhutu yarasubiye mu mwanya we, umututsi nawe aramya Kagame !
Amakuru veritasinfo ikesha bamwe mu banyamuryango ba FPR bakaba bazi neza gahunda y’abacurabwenge ba FPR na Paul Kagame, aremeza ko gahunda ya « NDI UMUNYARWANDA » ari ndende cyane ; ikaba yaratekerejwe ubwo amahanga yari amaze gufata ibyemezo byo guhagarika inkunga ku Rwanda.Paul Kagame yabonye abahutu n’abatutsi imbere mu gihugu batamukunze, asanga ayo moko yombi nafatanya ake kazaba gashobotse, asanga kandi adashobora kubaho adafite ubutegetsi bwose, atanga umukoro wo kuzabugumana ubuziraherezo n’ubwo amahanga yamufatira ibyemezo bikaze gute !
Intagondwa zateguye gahunda yo gushimangira ubutegetsi bwa Paul Kagame zarebye kure zisanga zigomba gufata ingamba zikaze zizatuma agatsiko k’abatutsi b’intagondwa kagumana ubutegetsi ubuziraherezo aho kureba Kagame gusa; mu gihe bigaga ingamba za fatwa , gahunda ya « NDI UMUNYARWANDA » yashatse guhabwa izina rya gahunda yo « KWIGIRA » ariko basanga iryo jambo ntacyo rivuze ! Izina rya gahunda ya « NDI UMUNYARWANDA » niryo ryatoranyijwe kuko rifite icyo rivuze. Abo bacurabwenge , bemeza ko mubyukuri iyo bavuze UMUNYARWANDA baba bavuze UMUTUTSI, kuribo umuhutu cyangwa umutwa wo muri iki gihe si umunyarwanda kuko atari mu mwanya we mu muryango nyarwanda nk’uko byari bimeze mbere y’umwaduko w’abazungu mu Rwanda !
Aka gatsiko k’intagondwa z’abatutsi ntabwo kiyumvisha uburyo umuhutu avuga ko ari umukire kurusha umututsi, kuba hari abahutu bavuga ko bakize ,ndetse bakaba bagera n’aho bakoresha abatutsi ni amakosa akomeye cyane agomba gukosorwa na gahunda ya « NDI UMUNYARWANDA », kuba hari abatutsi bumva bashobora kwiyegereza abahutu mu gushaka uburyo bayoborana igihugu, ni amakosa akomeye cyane Kagame Paul na FPR bagomba gukosora byanze bikunze ! Gahunda ya « NDI UMUNYARWANDA » ikaba izagira ingaruko zikomeye kubahutu bari imbere mu gihugu ndetse no kubahutu bahunze u Rwanda aho baba bari hose ku isi !
Gahunda ya « NDI UMUNYARWANDA » ifite inzira 3 zigomba gukurikizwa kugira ngo igere kumusozo wabo wa nyuma. Izo nzira ni izi :
1.Abahutu bagombwa kwishinja kugira uruhare muri jenoside yakorewe abatutsi :
Iyi gahunda niyo ubu igezweho kandi igomba gushyirwamo ingufu nyinshi ! Buri muhutu wese kuva hejuru kugera hasi agomba kwatura akavuga , agashakisha mu mutwe we icyaha yishinja cyangwa ashinja ubwoko bwe bw’abahutu mu kuba bwarishe abatutsi. Abahutu bajijutse cyangwa bafite umutungo uko waba ungana kose bagomba gutegekwa kuvuga ku ngufu muri iyi gahunda ya « NDI UMUNYARWANDA » maze bakishinja kugira uruhare muri jenoside yakorewe abatutsi ! Muri iyi gahunda ya « NDI UMUNYARWANDA » nta muhutu bazabwira ko imbabazi asabye azihawe kuko igihe kitaragera ! Iki kiciro cya mbere cya gahunda ya « NDI UMUNYARWANDA » kigereranywa n’igihe bitaga « GUKUSANYA AMAKURU » mbere y’uko inkiko kirimbuzi za GACACA zitangira.
2. Gahunda yo gufatira imitungo y’imiryango y’abahutu bagize uruhare muri jenoside :
Ikiciro kizakurikiraho cya « NDI UMUNYARWANDA »muri kubona ubu ni uko abantu bose bavuze ko bo ubwabo cyangwa imiryango yabo bagize uruhare muri jenoside bazahabwa imbabazi nyuma y’uko bazaba bamaze gutanga ICYIRU ku batutsi bahohotewe n’abahutu ! Kugira ngo umuryango cyangwa umuhutu ku giti cye yitwe UMUNYARWANDA ni uko azaba yaratanze ICYIRU, nta muhutu n’umwe uri imbere mu gihugu ushobora kwanga gutanga icyiru kugira ngo amoko ashobore gusabana (ni ko bazaba babyita) kandi nawe ahabwe imbabazi zo kubona izina ry’UBUNYARWANDA ; abaturage b’abahutu bazaha abatutsi ibyo batunze byose, abahutu bize kandi bafite akazi bazatanga imishahara bahembwa ! Kugira ngo abahutu bashobore kubaho kuko bazaba bamaze gutanga ibyabo , bazasubira inyuma bajye gusaba abatutsi ikibatunga ! Umuhutu udafite ikintu na gito atanga (abo bise abahanya) bazategekwa kujya bakorera abatutsi ntagihembo !
Abahutu bahunze bari mu bihugu binyuranye, bizaba ngombwa ko bazajya bashakisha igitunga abahutu bene wabo bari mu Rwanda bazaba bicwa n’inzara, igeragezwa ryo kubona ko abahutu bahunze igihugu bagomba kugira icyo bazajya bagenera bene wabo bari mu bucakara mu Rwanda ryakozwe guhera umwaka ushize w’amashuri ubwo abana b’abahutu bose bimwe buruse mu mashuri ! Iki cyiciro kizatuma abahutu bari hanze barushaho kurebana ay’ingwe n’abatutsi bari hanze kuko abo batutsi bari hanze ntacyo bazaba basabwa n’imiryango yabo cyangwa bene wabo bari mu gihugu kuko bazaba barahawe imitungo y’abahutu !
Iki kiciro nicyo kizashobora gucecekesha abatutsi bose ndetse n’umuryango wa IBUKA ujya utera hejuru usaba indishyi ! Buri mututsi wese azabona ko yahawe agaciro na leta ya FPR na Paul Kagame kuburyo umututsi utamwemera azafatwa nk’igicibwa na bene wabo ! Abatutsi bazasabwa kujya baha ifunguro abahutu baje kubakorera kugeza igihe abo bahutu bazumva ko ubuzima bwabo babukesha abatutsi !
3.Gahunda yo kugereka ubwicanyi bw’abatutsi ku bahutu :
Iki kiciro cya gatatu cya « NDI UMUNYARWANDA » nicyo rurangiza, kizaba gifite imiterere imeze nk’iy’ikiciro cya mbere ubu kirimo gikorwa. Abahutu bavuze muruhame uruhare rwabo cyangwa rw’imiryango yabo muri jenoside y’abatutsi mu cyiciro cya mbere cya "NDI UMUNYARWANDA",bazahatirwa kujya mu biterane by’abantu benshi maze bature bavuge ko «aribo bafungishije abahutu bagenzi babo muri za Gacaca kandi baba beshyera nabyo babisabire imbabazi » icyo gihe umuhutu uzatanga ubwo buhamya azaba ababariwe ibyaha byose burundu abone kwegukana izina ryuzuye ry’UBUNYARWANDA! Abahutu b’abasilikare , bazavugira mu ruhame ko aribo bishe abahutu bagenzi babo mu mashyamba yo muri Kongo, bityo umututsi abe ahanaguweho icyaha cy’ubwicanyi avugwaho ubuziraherezo , muri icyo gihe nibwo muzumva ba NINJA na RWARAKABIJE basaba imbabazi z’ubwicanyi bakoreye abahutu!
Iyi gahunda ya « NDI UMUNYARWANDA » izasiga umuhutu yongeye kuba umucakara nk’uko byari bimeze mu gihe cya Kigeli IV Rwabugili bityo abahutu bazabe aribwo babaye abanyarwanda ! Ni ubwo bivugwa ko abahutu batangiye guhunga gahunda ya ndi umunyarwanda, nibihangane kuko gahunda ni ndende, gusa umuntu akaba yakwibaza niba koko iyi gahunda izashobora kugenda uko bayiteguye ,bitewe ni uko hashobora kuboneka abatutsi bagira impuhwe kandi batari mu murongo w’intagorwa za Kagame bakayiburizamo, naho ibyo bitabaye umuhutu yaba asubiye kuke !
Baca umugani mu kinyarwanda ngo « Isazi yimije urutare ,maze iravuga iti ibi bizafata ahamana » ! Niyi gahunda ya NDI UMUNYARWANDA urabona ari kirimbuzi kuburyo izafata ahamana ! Tubitege amaso !
Ubwanditsi


text:
Ubuyobozi bw’Akarere ka Nyamasheke bwatangaje ko bwiteguye guha akazi imiryango itishoboye 13932 igiye guhabwa akazi muri gahunda ya VUP muri uyu mwaka mu gufasha abakiri mu cyiciro cya mbere bashobora gukora kwigira.
Ubuyobozi bw’akarere bwiyemeje ko umuturage azajya ahemba amafaranga y’u Rwanda 1000 buri munsi akamugeraho buri nyuma y’iminsi 10, agahabwa amahirwe yo gukora nibura iminsi 75 kugira ngo azamure imibereho ye.
Umuyobozi w’Akarere ka Nyamasheke wungirije ushinzwe imibereho myiza y’abaturage Mukamana Claudette, yavuze ko biteze kubona umusaruro muzima w’iyi mirimo igira aho ibakura n’aho ibageza mu iterambere.
Yagize ati “Abazahabwa iyi mirimo ni abaturage b’imirenge 13 ku mirenge 15 igize aka karere, bakazakora imirimo inyuranye irimo gutunganya imihanda ibahuza mu midigudu, utugari n’imirenge, gukora amaterasi y’indinganire, gukora inzira z’amazi kugira ngo imihanda idakomeza kwangirika n’ibindi.”
Asanga uretse gukura abaturage mu bukene, nk’uko byagiye bigenda no ku bandi bayihawe mbere, bizanateza imbere Akarere muri rusange kuko imihanda izakorwa, n’amaterasi bikorwa bizaba bigiye kongera ibikorwa by’iterambere.
Umwe mu batuye mu murenge wa Nyabitekeri wakoze muri VUP kuva muri Werurwe kugera muri Nyakanga 2016, ariko kugeza n’ubu we na bagenzi be bakaba batarahabwa amafaranga yabo, yabwiye Imvaho Nshya ko umurenge wabo ukwiye kujya wihutisha kubahemba kugira ngo babashe gukorana imbaraga bizeye ko nta kibazo cy’amafaranga cyihutirwa bazagira.
Abaturage bo muri Nyamugari mu murenge wa Ndego mu karere ka Kayonza bavuga ko bakusanyije amafaranga arenga miliyoni 6 ngo babone amazi meza, ariko ngo barayategereza baraheba. Igitekerezo cyo (...)
Umuyobozi w’akarere ka Rwamagana Mbonyumuvunyi Radjab, arasaba abaturage batuye muri aka karere kwirinda gukongeza ingengabitekerezo ya Jenoside mu bana bato, ahubwo bakayikumira kugira ngo (...)
Nyuma y’uko mu minsi ishize abayobozi b’utugari n’abakozi babungirije, n’abanyamabanga nshingwabikorwa b’imirenge mu turere tugize intara y’Uburengerazuba bagiye basezera ku mirimo yabo, bamwe mu (...)
Ubuyobozi bw’akarere ka Nyamasheke buravuga ko buhangayikishijwe n’abantu badukanye ingeso mbi yo gutema inka z’abaturage. Ni nyuma y’aho mu murenge wa Bushenge, mu karere ka Nyamasheke, umuturage (...)
Bamwe mu baturage bubatse inzu z’icyitegererezo mu kagari ka Muhira mu murenge wa Rugerero mu karere ka Rubavu, baravuga ko bamaze amezi ane bategereje kwishyurwa amafaranga agera kuri miliyoni 3 (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
“Byose ndabyemererwa, nyamara ibingirira akamaro si byose. Byose ndabyemererwa ariko sinzategekwa n’ikintu cyose.” 1 Abakorinto 6:12
Hari abantu usanga bategekwa n’ikintu cyose, aho ibintu bijyiye na bo akaba ari bajya, nyamara ku ruhande rwa Pastor Cléophas Barore, ahanura abakristu kudatwarwa n’ibyo babonye byose, ahubwo bakita cyane ku kubaha Ijambo ry’Imana.
Ashingiye kuri iri Jambo riboneka mu 1 Bakorinto 6:12, yagize ati, “Hari abavuga bati ‘Ubwo benshi batekereza gutya, reka abe ariko nkora’. Ugasanga umuntu ategekwa na benshi yirengagije icyo Ijambo ry’Imana rivuga. Isi ifite ibyo ivuga, ariko n’ijambo ry’Imana rifite ibyo rivuga.”
Aganira na UBUGINGO.COM, yakomeje agira ati, “Isi ifite ibyo yaziruye; izakubwira ko umugabo ari urya ibye akarya n’iby’abandi ariko ntafatwe, ariko Ijambo ry’Imana ritubuza kwiba. Bakubwire ko kuryamana ku bitegura kurushinga (Avance) nta kibazo, nyamara, si cyo Ijambo ry’Imana rivuga.”
Pastor Barore akomeza agira abakristu inama yo kutagendera mu kigare, mu gihe cyose ibyo bajyamo ntaho bihuriye n’Ijambo ry’Imana.
Ndamushimiye cyane kunama nziza aduhaye kdi zubaka umukristu byukuri uzineza mumutima we neza kwari murugendo rujya mwijuru.Ndasaba Cléophas kugira ngo jye anyifashirize,reba Nehemiya 13:4-5.
Cléophas,abo bantu bavugwamwo aho usomye baracyabaho muriki gihe? Abo bakorerwaga ibyo kera bakoraga umurimo w’Imana bataha hehe?Abubu se bakora uwo murimo bataha hehe?cg baba barasenyewe aho babaga bigatuma bakora bataha?Ibyagenerwaga abaririmbyi n’abakumirizi barabibona muriki gihe cg ntabakibaho?
Umuntu umwe aherutse kumbwira ngo gutanga icyacumi singombwa tubihariraho ariko ngenda ntanyuzwe ndavuga nti nzabaza,doreko kubaza abantu nkamwe bituma umuntu arushaho kugira icyo amenya,yampaye iyo mirongo.
Ndagusabye ngo uzamfashe umpe ubusobanuro buhagije mve mugihirahiro ne gukora icyo abandi bakoze ntacyumva neza.
Murakoze.
Guhaha i Baburoni birashoboka kandi ugakomeza ugakizwa...


text:
Bamwe mu bo umujyi wa Kigali wafashije kureka ubucuruzi bwo mu mihanda, binyuze mu kububakira amasoko, kubasonera imisoro, ubukode no gutanga igishoro kuri bamwe, baravuga ko byahinduye byinshi mu mibereho ya bo ; dore ko hari n’ abahamya ko mu mezi atandatu gusa, ubucuruzi bumaze kwaguka incuro eshatu. Gusa nko mu isoko rya Nyabugogo, ngo bafite imbogamizi zishingiye ku bo gahunda zo guca ubucuruzi bwo mu mihanda zitarageraho ; n’ abo zagezeho, banafashe ibibanza muri iri soko, bahitamo gusubira mu mihanda, bakurikiyeyo abakiriya, Ibintu ngo bituma bamwe mu basigara mu isoko badacuruza neza.
yuma y’ aho umujyi wa Kigali utangiye gufasha abacururiza mu mihanda ku bireka, bamwe mu bo umujyi wajyanye mu isoko rya Nyabugogo, bacururizamo imboga, imbuto n’ imyenda, bavuga ko nyuma y’ amezi atandandatu barigezemo, batangiye kubona impinduka nziza, ugereranije n’ uko byari biri bagitemberana ibicuruzwa mu mihanda, dore ko hari n’ abahamya ko ubucuruzi bakora bumaze kwaguka hafi incuro eshatu.
Gusa ku rundi ruhande, mu isoko rya Nyabugogo, ngo bafite imbogamizi zishingiye ku bo gahunda zo guca ubucuruzi bwo mu mihanda zitarageraho ; n’ abo zagezeho, banafashe ibibanza muri iri soko, bahitamo gusubira mu mihanda, bakurikiyeyo abakiriya, Ibintu ngo bituma bamwe mu basigara mu isoko badacuruza neza.
Bamwe muri aba basanga kubura igishoboro ari cyo gitera kutareka gucururiza mu mihanda, abandi bagatunga agatoki imyumvire mike. Ariko rukuriye abacururiza mu isoko rya Nyabugogo, ruvuga ko ikibazo cy’ abasubira mu mihanda kizabonerwa umuti binyuze mu masezerano bari gusinyana n’ ubuyobozi, ndetse ngo guhindura imyumvire byanakemura ikibazo cy’ ubushobozi buke.
Ubuyobozi bw’ isko rya Nyabugogo bubarura abacuruzi 1950 ; barimo abagore n’ abakobwa 1118, bose bahoze bacururiza mu mihanda. Abu buyobozi busobanura ko nyuma yo kububakira iri soko, Umujyi wa Kigali wabasoneye imisoro n’ ubukode bw’ aho bacururiza mu gihe cy’ umwaka ; ndetse ngo hari n’ abahawe igishoro, byose bigamije kubafasha kubanza kwiyubaka. Nyuma yo kugeza izi gahunda ku bacururizaga mu mihanda ibihumbi 6500 mu 8500 babaruwe ; Umujyi wa Kigali uherutse gutangaza ko mu byumweru bibiri biri imbere, uzatangira guca amande y’ amafrw ibihumbi 10 ku bazafatwa bagicuruzia mu mihanda n’ ababagurira ; nk’ ingamba Umujyi witezeho umuti urambye wo guhashya ubucuruzi bwo mu mihanda ngo butera umutekano muke n’ akajagari.


text:
Inyamaswa
Inyamaswa cyangwa Inyamanswa , Igikoko (ubuke Ibikoko), Igisimba (ubuke Ibisimba) (izina mu kilatini : Animalia)
Mu Rwanda[edit | edit source]
U Rwanda rucumbikiye ubwoko bw’inyamaswa zonsa butandukanye 151, harimo cumi na bumwe bubangamiwe muri iki gihe kandi nta na bumwe buhakomoka. Muri bwo harimo amoko y’inkima (hagati ya 14 na 16), harimo igice cy’ingagi zo mu misozi zituye ku isi zikiriho (Gorilla gorilla berengei). Ayandi moko y’inkima agizwe n’inkima ifite mu maso hameze nk’ah’igihunyira (Cercopithecus hamlyni), inkima yo mu misozi (Cercopithecus hoesti) muri Nyungwe, Inguge (Pan troglodytes) muri Nyungwe no muri Gishwati, n’icyondi (Cercopithecus mitis kandti) cyabonetse muri Pariki y’Igihugu y’Ibirunga.


text:
DUSOBANUKIRWE AGATABO K’UMUGENZI (Igice cya mbere) /Donna Joel
Twifuje kunganira benshi mu gusobanukirwa agatabo k’umugenzi benshi muri mwe mukunda, Muri izi Nyigisho z’uruhererekane Mugezwaho na Donna Joel (Mama Vanessa) muzabasha Gusobanukirwa ingingo z’ingenzi 30 zigize aka Gatabo arizo zikurikira:
1. Umuntu wari uhetse umutwaro
2. Mubwirizabutumwa
3. Abaturanyi ba mukristu
4. Isayo gahinda gasaze
5. Bwenge bw’Isi
6. Irembo
7. Musobanuzi
8. Umusaraba
9. Abasinziriye n’aburiye inkike
10. Umusozi witwa biruhanya
11. Nyumbanziza
12. Igikombe mucisha bugufi
13. Igikombe cy’igicucu cy’urupfu
14. Mwizerwa
15. Magambo
16. Ururembo rw’imburamumaro
17. Mwishakirandamu
18. Dema na Mukaroti n’uruzi Rwiza
19. Bwihebe
20. Imisozi y’igikundiro
21. Ntabwenge na Nizerabuhoro
22. Muriganya
23. Muhakanamana
24. Ubuhamya bwa byiringiro
25. Ntabwenge yanga kugirwa Inama.
26. Ibyo gutinya kwiza n’ibyabasubirinyuma
27. Igihugu cyitwa Beula
28. Uruzi ni rwo rupfu
29. Ururembo siyoni
30. Itekantabwenge yaciriweho
IGICE CYA MBERE
Igitabo cy’umugenzi tuzaganiraho muri iyi minsi, kitwibutsa aho twavuye, aho tugeze n’aho tujya. Kuko burya twese twahuriye hano turi mu urugendo bizatuma twibuka abo twatangiranye urugendo ubuhamya bafite uyu munsi wa none abo twahuriye mu rugendo se bo bafite buhamya ki uyu munsi, Twebwe se uko twatangiye ni ko tukimeze...
• UBUHAMYA BW’UWANDITSE AKA GATABO
Kuko abenshi muri twe uretse kumva bakavuga ntabwo ari benshi bagasomye, Niyo mpamvu nifuje ko tugatangira kose ntacyo dusimbutse. Aka gatabo k’umugenzi, kanditswe na John Bunyan, umwongereza wavukiye mu muryango wabakene muri 1928
Ise yari umucuzi, nawe uwo mwuga wa se niwo yakoze umutungana n’umuryango we Namwe murumva uwo muryango yavukiyemo kubera ubushobozi buke ntiyagize amahirwe yo kwiga yize gusoma no kwandika gusa ariko yari azi ubwenge bwinshi bwa kavukire icyongeye kuri ibyo ntiyari azi Imana.
Akiri umusore yivuruguse mu byaha byinshi ariko uko abikora umutima ukamucira urubanza kuko yari azi ko umunsi umwe Imana izabimubaza Kugeza umunsi yumvise umuntu yigisha Ku cyaha nibwo yumvise ijwi ry’Imana mu umutima we rimubaza riti : UHISEMO IKI ? KUREKA IBYAHA BYAWE UKAZAJYA MU IJURU? CYANGWA KUBIKOMEZA UKAZAJYA MURI GEHENOME?
Ibyo byamuteye ubwoba bwinshi no kwiheba kwinshi kugeza umunsi yahuye n’abagore batatu baganira iby Imana banezerewe atangazwa n’amahoro yabo, n’ubuhamya bwabo, n’umunezero bafite byo kuba baramenye YESU. Bituma amenya ko bafite Yesu by’ukuri. N’ubwo atahise afata umwanzuro ako kanya ariko yaje gukizwa, atangira ubwo avuga ubutumwa hose, Imana ishimwe.
Nyuma haje kwima umwami, mushya wabujije abantu batari aba Pasteur kuvuga ubutumwa.Maze John Bunyan Bimunanira kureka kubuvuga, atangira guhura n’akaga kuva ubwo kugeza aho yafunzwe imyaka 12. Ageze mu buroko nabwo Imana iramukoresha cyane mu zindi mbohe anabona n’akanya ko gusoma bibiliya yitonze no kuyisesengura, kubw’uko atari akibashije Gutunga urugo rwe n’umuryango we, byatumye yiga umwuga wo kuboha utuntu dutandukanye, akagurisha, ikivuyemo kigatunga urugo, nyuma baje kumurekura ariko akomeza kuvuga ubutumwa, na none bituma afungwa, agezemo yo Aho niho yahise yandika igitabo cy’umugenzi, yifashishije bibiliya dore ko yari yarayisomye bihagije
Agatabo karasohotse karakundwa cyane gakwira hose cyane mu ngo zaboroheje, kuko akikandika abakomeye n’abize n’abakize bagasuzuguraga bati: NTAMUCUZI WO KWANDIKA IGITABO.
Igihe cyarageze arapfa, hashize igihe kinini yaritahiye babandi bagasuzuguraga nabo kabageramo baragakunda bagatangazwa n’ukuntu kandikanye ubwenge batangazwa n’ukuntu umuntu w’ umukene utarize yanditse ibyo bintu, kugera na magingo aya karakwirakwiye cyane ndetse abantu baragakunda, Ubu kamaze guhindurwa mu ndimi zigera ku 120 harimo n’ikinyarwanda.
Yesu abahe umugisha Donna Joel